Kerajaan perlu sediakan 12 juta picagari LDV
Oleh DIYANATUL ATIQAH ZAKARYA

6 Februari 2021, 3:26 pm
JASIN – Kerajaan perlu menyediakan 12 juta picagari khas Low Dead Volume (LDV) untuk melaksanakan suntikan vaksin Pfizer-BioNTech fasa pertama yang akan dilaksanakan pada 26 Februari ini.
Menteri Kesihatan, Datuk Seri Dr. Adham Baba berkata, jumlah picagari itu diperlukan untuk melakukan suntikan ke atas enam juta rakyat di negara ini dengan setiap individu perlu disuntik sebanyak dua kali mengikut dos ditetapkan.
Katanya, sejumlah 20 peratus daripada populasi rakyat di negara ini akan menerima suntikan vaksin di bawah Pelan Imunisasi Covid-19 Kebangsaan tersebut dengan keutamaan diberikan kepada golongan barisan hadapan (frontliner).
“Setiap individu perlu disuntik sebanyak dua kali dengan jarak antara suntikan pertama dengan kedua adalah selama 21 hari. Melalui dua suntikan sahaja, vaksin ini boleh memberi kesan imun sebanyak 95 peratus.
“Jadi, kerajaan perlu menyediakan 12 juta picagari LDV ini untuk melaksanakan suntikan vaksin fasa pertama yang akan diberikan kepada enam juta rakyat Malaysia terdiri daripada golongan barisan hadapan,” katanya.
Beliau berkata demikian pada sidang akhbar selepas membuat tinjauan lapangan bagi penguatkuasaan Perintah Kawalan Pergerakan (PKP), prosedur operasi standard (SOP) dan Akta Standard Minimum Perumahan, Penginapan Dan Kemudahan Pekerja 1990 (Akta 446) di sebuah kilang pemprosesan ayam di Serkam, di sini, hari ini.

Hadir sama ialah Pengerusi Jawatankuasa Kesihatan dan Anti Dadah negeri, Datuk Rahmad Mariman.
Adham berkata, pihak kerajaan yakin jumlah picagari khas itu dapat disediakan dalam jangka masa ditetapkan sebaik sahaja bekalan vaksin Pfizer-BioNTech diterima negara. – K! ONLINE


KPDNHEP bincang buka sebahagian sektor perniagaan
Oleh NUR SHARIEZA ISMAIL

6 Februari 2021, 3:37 pm
DENGKIL – Kementerian Perdagangan Dalam Negeri dan Hal Ehwal Pengguna (KPDNHEP) akan berbincang dengan Majlis Keselamatan Negara (MKN) untuk membuka beberapa sektor perniagaan yang lain.
Menterinya, Datuk Seri Alexander Nanta Linggi berkata, antara sektor perniagaan tersebut adalah kedai pakaian, kedai barangan sukan, kedai kelengkapan barangan rumah serta peralatan dapur dan kedai kosmetik.
Beliau berkata, kementerian memahami keperluan untuk membuka semua sektor perniagaan dengan syarat kedua-dua peniaga dan pengguna patuh kepada prosedur operasi standard (SOP) Perintah Kawalan Pergerakan (PKP) sepenuhnya agar penularan wabak Covid-19 dapat dibendung.
“Kita sebolehnya mahu semua sektor perniagaan yang masih belum dibuka dibenarkan beroperasi dengan syarat semua pihak bersetuju untuk bekerjasama mematuhi SOP PKP di tahap yang tinggi.
“Bagaimanapun ini bergantung kepada hasil perbincangan dengan MKN yang sedang berjalan,” katanya menerusi kenyataan akhbar di sini hari ini.
Terdahulu, Alexander mengadakan lawatan ke sebuah kilang pengeluaran dan pembungkusan minyak masak sawit di Dengkil, Selangor.

Lawatan itu adalah bagi meninjau bekalan dan proses pengeluaran minyak masak sawit dari ladang ke kilang dan dari kilang ke pemborong dan peruncit.
Sementara itu, Alexander berkata,  kekurangan bekalan minyak masak peket polibeg 1 kilogram (kg) di sesebuah premis peruncit hanyalah bersifat sementara disebabkan kehabisan stok berikutan peruncit perlu menunggu penghantaran baru daripada pemborong mereka.
Sehubungan itu, katanya, KPDNHEP telah mendapat mandat dan peruntukan dari kerajaan untuk melaksanakan Program bersifat ‘People-Centric’ dan salah satunya ialah menyediakan subsidi minyak masak peket polibeg 1kg pada harga kawalan untuk meringankan dan mengurangkan kos sara hidup rakyat.
Dalam perkembangan sama, beliau berkata, sebanyak 79 kes penyelewengan minyak masak telah dikesan tahun lalu dengan nilai rampasan dianggarkan sebanyak RM664,856. -K! ONLINE


Penunggang motosikal maut dirempuh pemandu pikap mabuk
Oleh MOHD RASDAN AHMAD

6 Februari 2021, 3:16 pm
PETALING JAYA – Seorang penunggang maut selepas motosikalnya dirempuh dipercayai dipandu pemandu mabuk di Bulatan Jalan Persiaran Lestari Perdana, Seri Kembangan, malam tadi.
Dalam kemalangan kira-kira pukul 9.28 malam itu, mangsa hanya dikenali sebagai Amirul, 22, berasal dari Seri Kembangan itu maut di tempat kejadian akibat cedera parah.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shari’at berkata, siasatan polis mendapati pemandu Toyota Hilux berusia 51 tahun yang dalam perjalanan dari arah Puchong didapati tidak memberhentikan kenderaannya sebaik tiba di bulatan terbabit.
“Suspek dipercayai terus melanggar motosikal Honda EX5 ditunggang mangsa yang ketika itu sedang bergerak di bulatan dan dalam perjalanan ke arah Seri Kembangan.
“Pemandu Toyota Hilux kemudian tidak memberhentikan kenderaan selepas melanggar mangsa dan terus memecut untuk melarikan diri,” katanya dalam kenyataan hari ini.
Tambah Azman, beberapa pengguna jalan raya lain yang melihat kejadian itu terus mengejar kenderaan suspek.

Difahamkan, beberapa penunggang motosikal mengejar kenderaan suspek sehingga ke Lebuhraya Bukit Jalil berhampiran bangunan SIRIM yang berada di bawah bidang kuasa JSPT Kuala Lumpur. – K! ONLINE


Jade Anh minta maaf pada Akim, Stacy
Oleh NUR EMIRA SAIZALI

6 Februari 2021, 4:07 pm
PETALING JAYA – Selepas mencetuskan kekecohan semalam, model yang dikenali sebagai Jade Anh tampil membuat permohonan maaf secara terbuka selepas membuat tuduhan melulu terhadap Akim Ahmad dan isterinya, Stacy Anam.
Menurut Jade, permohonan maaf tersebut dilakukan selepas mendapat nasihat daripada banyak pihak dan mengakui ciapannya berhubung isu tersebut seperti ingin memalukan isteri kepada vokalis Akim & The Majistret itu.
Bagaimanapun, Jade dalam ciapan permohonan maafnya itu masih enggan menyebut nama pasangan tersebut.
“Saya ingin membuat permohonan maaf secara rasmi kepada penyanyi itu dan isterinya. Disebabkan masalah komunikasi, saya menyangka perkara ini berpunca daripada masalah cemburu tetapi rupa-rupanya tidak.
“Saya akan lebih berhati-hati selepas ini sekiranya ingin mengeluarkan sebarang kenyataan atau melakukan apa-apa bentuk perbuatan,” tulisnya dalam akaun Twitternya, @jadeyanh.
Malah, dia juga tidak menyangka isu yang berlaku pada tahun 2018 itu menjadi topik hangat dalam media sosial semalam.

“Sekali lagi, saya tiada niat untuk jadikannya sebagai isu besar. Jujurnya saya cuma ingin berkongsi tentang memori lucu dan pelik tetapi akhirnya tersebar dengan luas.
“Selain itu, saya juga tidak tahu tentang ulang tahun perkahwinan mereka dan tiada niat untuk mengganggu kehidupan pasangan tersebut,” katanya lagi.
Kosmo! semalam melaporkan Jade mencetuskan kekecohan dalam media sosial selepas mendedahkan babak lakonannya dalam muzik video Rampas telah dibuang kerana mendakwa Stacy cemburu.
Pendedahan tersebut seterusnya mendapat perhatian penyanyi lagu itu iaitu Akim dengan memberitahu suntingan dilakukan kerana jalan ceritanya tidak sesuai dengan lirik Rampas yang merupakan hasil penulisan Stacy. – K! ONLINE


Gadis berhijab ikut trend tidak pakai bra
Oleh KOSMO!

6 Februari 2021, 5:02 pm
JAKARTA – Sekumpulan gadis berhijab di Jakarta dikecam netizen apabila memuat naik satu video cabaran TikTok yang memerlukan mereka tidak memakai bra, lapor Suara.com, hari ini.
Kumpulan gadis yang dilihat memakai kain batik, bertudung, berkaca mata hitam dan memakai baju hitam mengaku tidak mengenakan pakaian dalam wanita itu di status video.
Tindakan tersebut mengundang kemarahan pengguna media sosial yang terkejut dengan keberanian anak-anak muda yang terlalu taksub dengan trend semasa.
“Kalau ditegur pasti dibalas, jangan sibuk hal orang kerana dosa ditanggung masing-masing,” komen seorang pengguna media sosial.
“Apa yang boleh dibanggakan dengan perangai seperti ini. Hanya memalukan negara sahaja,” tulis seorang lagi.
Setakat ini, video yang dimuat naik di Facebook itu sudah ditonton sebanyak 5,300 orang dan dikongsikan lebih 5,000 kali. – Agensi


Ajak solat berjemaah sebelum ditinggalkan di surau
Oleh ISKANDAR SHAH MOHAMED

6 Februari 2021, 3:21 pm
SHAH ALAM – Seorang lelaki warga emas melalui detik pilu apabila ditinggalkan ahli keluarganya di sebuah surau di Subang dekat sini.
Kejadian itu berlaku apabila warga emas itu diperdaya untuk mengikuti ahli keluarganya bagi menunaikan solat berjemaah di surau tersebut.
Kisah sedih itu terbongkar apabila Lembaga Zakat Selangor (LZS) ketika membantu seorang warga emas tidur di surau berkenaan dalam suasana kes Covid-19 di Selangor.
LZS dalam kenyataan memaklumkan lelaki itu dalam keadaan kelaparan dan keletihan ketika ditemukan mereka.
Katanya, warga emas itu turut mengadu kakinya sakit akibat jangkitan kuman.
“Lelaki warga emas itu telah dipujuk ahli keluarganya yang mengajak ke surau tersebut untuk berjemaah namun sebenarnya adalah rancangan bagi meninggalkannya di surau berkenaan.

“Pakaian juga telah siap diletakkan di dalam beg untuk bekalan lelaki itu,” katanya.
Menurut LZS, siasatan awal mendapati lelaki itu yang belum berumahtangga dijaga oleh ahli keluarganya.
Ujarnya, difahamkan tindakan ahli keluarganya disebabkan kesihatan lelaki yang semakin merosot ditambah keadaan tidak menentu disebabkan Perintah Kawalan Pergerakan (PKP).
“Dia (warga emas) tidak menjangkakan akan diperlakukan sedemikian.
“Lelaki itu telah bersetuju ditempatkan di sebuah rumah kebajikan, Rufaidah Home Care Services di Dengkil dengan kos penjagaan dan rawatannya akan ditanggung LZS,” jelasnya. -K!ONLINE


Fokus pertanian moden bantu tingkatkan hasil makanan
Oleh YATIMIN ABDULLAH

6 Februari 2021, 5:02 pm
RANTAU PANJANG – Kementerian Pertanian dan Industri Makanan akan terus membangunkan kaedah pertanian moden bagi memastikan bekalan makanan negara sentiasa mencukupi.
Timbalan Menteri Pertanian dan Industri Makanan II, Datuk Che Abdullah Mat Nawi berkata, pertukaran status tanah pertanian kepada pembangunan dilihat turut memberikan impak kepada penghasilan sumber makanan negara.
“Bidang kuasa tanah di negara ini terletak di bawah tanggungjawab kerajaan negeri. Pihak kementerian faham dengan isu-isu yang dibangkitkan (berkait penukaran status tanah pertanian kepada pembangunan).
“Rakyat turut memperlukan penempatan (rumah) untuk berteduh dan kedua-dua ini (makanan) saling melengkapi. Jadi, kerajaan sentiasa ambil serius perkara ini,” katanya.
Beliau berkata demikian kepada pemberita selepas hadir pada Majlis Penyampaian Bantuan Banjir di Pertubuhan Peladang Kawasan (PPK) Rantau Panjang di sini hari ini.
Che Abdullah memberitahu, usaha yang dilakukan oleh pihak kementerian menerusi projek kebun dan pertanian bandar bertujuan mengatasi masalah kekurangan tanah pertanian.

Katanya, masalah itu menjadi cabaran yang perlu dihadapi oleh kementerian bagi memastikan makaman negara mencukupi.
Mengulas mengenai bantuan banjir, Ahli Parlimen Tumpat itu berkata, kementerian memperuntukkan sebanyak RM146,100 bagi membantu petani yang terjejas dengan musibah tersebut pada penghujung tahun lalu dan awal Januari ini.
Katanya, peruntukan dibawa program Kementerian Pertanian dan Industri Makanan (MAFI) Prihatin itu melibatkan seramai 1,461 petani. – K! ONLINE


Ada salah faham – Pengarah HCTM
Oleh MOHD RASDAN AHMAD

6 Februari 2021, 4:58 pm
PETALING JAYA – Pihak pengurusan Hospital Canselor Tuanku Muhriz (HCTM) menjelaskan terdapat salah faham mengenai caj yang dikenakan kepada seorang pesakit yang tular apabila seorang wanita yang mendakwa sebagai isteri kepada pesakit itu memuat naik satu video di media sosial semalam.
Pengarah HCTM, Prof. Datuk Dr. Hanafiah Harunarashid melalui satu kenyataan yang dikeluarkan berkata, HCTM ingin merujuk kepada isu aduan seorang waris kepada pesakit yang sedang mendapatkan rawatan di HCTM yang telah tular melalui media sosial.
“Pengurusan HCTM ingin menjelaskan bahawa terdapat salah faham mengenai pengenaan caj kepada pesakit. Bagaimanapun perkara ini telah diselesaikan dan pihak hospital juga telah menghubungi waris,” jelasnya.
Tambahnya lagi, berdasarkan situasi semasa, HCTM sedang giat membantu pihak kerajaan menangani pandemik Covid-19 dengan memberi perawatan kepada pesakit yang dijangkiti virus ini.
“Tiada caj dikenakan terhadap pesakit yang didiagnosis penyakit yang disebabkan wabak, pihak HCTM sentiasa memastikan kebajikan pesakit dan berhubung dengan waris bagi sebarang keperluan,” katanya.
Terdahulu, tular di media sosial satu video berdurasi tiga minit 20 saat memaparkan seorang wanita yang mendakwa isteri kepada seorang pesakit yang disahkan positif Covid-19 menyatakan pihak HCTM memaklumkan dia perlu menjelaskan caj deposit hospital sebanyak RM5,000.

Wanita tersebut yang disahkan bernama Noraliza Mustafa berkata, dia tidak mampu untuk membuat bayaran tersebut memandangkan dia seorang suri rumah dan mempunyai tiga orang anak.
“Mana saya nak cari duit sebanyak itu, saya suri rumah dan mempunyai tiga orang anak. Salah seorang pula adalah orang kelainan upaya (OKU),” jelasnya. -K! ONLINE.


Kapal tangki ditahan gagal kemuka dokumen pemakluman ketibaan
Oleh MASTURAH SURADI

6 Februari 2021, 3:03 pm
KOTA TINGGI – Sebuah kapal tangki berdaftar di Basseterre ditahan Agensi Penguatkuasaan Maritim Malaysia (APMM) Zon Maritim Tanjung Sedili selepas gagal mengemukakan sebarang dokumen pemakluman ketibaan kepada Pengarah Jabatan Laut Malaysia.
Pengarah Zon Maritim Tanjung Sedili, Kepten Maritim Mohamad Sulhan Zainon berkata, kapal berkenaan ditahan pada pukul 1.16 tengah hari ketika bersauh di perairan Johor Timur petang semalam.
“Kapal tangki tersebut ditahan berdasarkan laporan aktiviti tanpa pematuhan daripada Lembaga Pelabuhan Johor oleh kapal ronda Maritim Malaysia di kedudukan 2.5 batu nautika tenggara Tanjung Bulat.
“Kapal itu dikendalikan tujuh kru warga Indonesia termasuk nakhoda berusia antara 25 hingga 55 tahun dan memiliki dokumen pengenalan diri yang sah,” katanya dalam satu kenyataan hari ini.
Mohamad Sulhan berkata, kes akan disiasat di bawah Ordinan Perkapalan Saudagar 1952, Seksyen 449 iaitu gagal memaklumkan ketibaan kepada Pengarah Jabatan Laut Malaysia. – K! ONLINE.


12,000 unit rumah mampu milik Residensi Prihatin di Putrajaya
Oleh ROSLIZA MOHAMED

6 Februari 2021, 2:59 pm
KOTA BHARU – Kementerian Wilayah Persekutuan akan melancarkan projek rumah mampu milik iaitu Residensi Prihatin di Putrajaya pada 22 Februari ini.
Menterinya, Tan Sri Annuar Musa berkata, rumah tiga bilik dan dua bilik air dijangka siap sepenuhnya dalam tempoh dua hingga dua tahun setengah.
“Bagi peringkat permulaan, sebanyak 12,000 rumah itu akan dibina. Setiap unit bernilai RM200,000 melibatkan sembilan kawasan strategik di Presint 7 dan 9 di Putrajaya selain berdekatan dengan kemudahan pengangkutan awam.
“Keutamaan rumah itu diberikan kepada penjawat awam dan pasangan keluarga muda boleh memohon menerusi portal KWP bermula selarang,” katanya.
Beliau berkata demikian kepada pemberita ketika hadir di Majlis Penyerahan Penyampaian Hamper, Limau dan Angpau Sempena Tahun Baru Cina di Taman Puspa, Kok Lanas di sini hari ini.
Mengulas lanjut, Annuar berkata, selain di Putrajaya projek rumah tersebut akan dijalankan di Kuala Lumpur dan Labuan, Sabah selepas ini.

Menurutnya, setakat ini, sudah ramai yang memohon dan pihak kementerian sudah menyemak data serta statistik pemohon tersebut.
Annuar berkata, pembinaan rumah itu merupakan antara sebahagian daripada lima projek melibatkan 8,000 unit termasuk yang tergendala di bawah program Perumahan Penjawat Awam (PPAM).
“Kita telah mengubah suai projek tersebut kepada Residensi Prihatin dengan persetujuan daripada kabinet berhubung perkara itu.
“Kita juga akan membuka tender kepada pemaju untuk projek rumah berkenaan,”katanya. – K! ONLINE


Hampir 33 peratus koperasi terjejas
Oleh MOHD RASDAN AHMAD

6 Februari 2021, 1:43 pm
PETALING JAYA – Mengikut kepada kajian yang dijalankan oleh Suruhanjaya Koperasi Malaysia (SKM) terdapat sehingga 33 peratus koperasi di seluruh negara terjejas akibat daripada penularan Covid-19.
Pengerusi Angkasa, Datuk Abdul Fattah Abdullah berkata, angka tersebut dikeluarkan setelah SKM membuat kajian mereka sepanjang tempoh Perintah Kawalan Pergerakan (PKP) sejak Mac tahun lalu.
“Perkara ini berlaku kerana sistem ekonomi yang banyak tidak bergerak, jadi ramai ahli yang terjejas dan tidak berani untuk mendapatkan pinjaman dari koperasi-koperasi yang ada.
“Namun saya yakin situasi ini tidak lama dan akan kembali pulih tidak lama lagi,” jelasnya pada sidang akhbar di Bangunan Angkasa dekat sini hari ini.
Dalam perkembangan sama, Angkasa telah melakukan langkah bagi membantu golongan-golongan yang memerlukan terutamanya pelajar yang bakal menduduki peperiksaan dengan bantuan peranti yang bersesuaian.
“Kami telah memulakan langkah untuk mengumpul seberapa banyak peranti terpakai daripada ahli kami serta orang ramai.

“Kami akan nilai kondisi peranti terpakai yang dikumpul, samada pihak kami akan baiki dulu atau terus agihkan kepada pelajar yang berhak,” jelasnya.
Tambahnya, tiada masalah untuk mengenal pasti pelajar yang berhak kerana koperasi sekolah sudah mempunyai data. – K! ONLINE.


Tujuh penghantar makanan tidak patuh SOP dikompaun
Oleh ROHANA MOHD. NAWI

6 Februari 2021, 1:53 pm
KOTA BHARU – Penghantar makanan di sekitar daerah ini merupakan antara golongan yang dikesan tidak mematuhi prosedur operasi standard (SOP) sepanjang tempoh Perintah Kawalan Pergerakan (PKP) bermula bulan lalu.
Ketua Polis Kelantan, Datuk Shafien Mamat berkata, penghantar makanan kebanyakannya tidak mengamalkan penjarakan fizikal ketika mereka sedang menunggu pesanan pelanggan di restoran.
“Polis telah mengeluarkan sebanyak tujuh kompaun kepada penghantar makanan kerana tiada penjarakan fizikal antara mereka.
“Tiada lagi nasihat kali ini kepada individu yang tidak mematuhi SOP. Kita akan terus mengeluarkan kompaun,” katanya ketika ditemui pemberita selepas melakukan Pemantauan Pematuhan SOP di Pasar Siti Khadijah di sini hari ini.
Hadir sama, Ketua Polis Daerah Kota Bharu, Asisten Komisioner Abdul Rahim Daud.
Menurut Shafien, polis Kelantan telah menjalankan pemantauan SOP di 46 buah pasar di seluruh negeri hari ini.

Ujarnya, hasil pemantauan di Pasar Siti Khadijah, polis telah mengeluarkan sebanyak 10 kompaun terhadap individu dan premis kerana tidak mematuhi SOP ketika berada di dalam pasar berkenaan. – K! ONLINE


[VIDEO] Penyamun kena sergah dengan tuan rumah
Oleh MOHAMAD NAUFAL MOHAMAD IDRIS

6 Februari 2021, 2:11 pm
SHAH ALAM – Tular dua lelaki disyaki tidak sempat menyamun sebuah rumah apabila disergah pasangan suami isteri yang merupakan pemilik rumah baru-baru ini.
Dalam video berdurasi seminit itu memaparkan kedua-dua mereka yang memakai topi keledar dengan seorang daripadanya berada di laman dalam rumah tersebut.
Pasangan suami yang menaiki sebuah kenderaan yang merakam insiden itu didapati telah menyergah tindakan dua lelaki itu yang berada di rumah mereka.
“You buat apa. Ini saya punya rumah. You tidak tahu polis…,” katanya.
Teguran itu menyebabkan seorang lelaki yang berada di laman dalam rumah itu memanjat keluar pagar berikutan dikatakan ketakutan apabila aksi mereka dirakam pemilik rumah.
Kedua-dua lelaki itu kemudiannya beredar menggunakan sebuah motosikal dipercayai jenis Honda Dash 125 fi.

Insiden itu mendapat pelbagai reaksi daripada netizen selepas dimuat naik sejak lebih sejam lalu di laman sosial Facebook.
Seorang pengguna, Zul Kby menegaskan langkah pemilik rumah dengan merakam kejadian itu disifatkan satu perbuatan yang betul.
“Tindakan tuan rumah betul dan cerdik rakam, nanti polis kutip la….jika dia keluar dari kereta bahaya balik nyawa dia, di tikam nanti naya, jika tuan rumah langgar penyamun, akan kena tindakan,” ujarnya.
Bagi Kame Noor pula berharap perakam itu segera membuat laporan polis untuk keselamatan diri dan orang lain.
“Harap buat report polis la. Geng-geng ni nanti cari mangsa lain. Baik sumbat dalam penjara sebelum orang lain jadi mangsa,” jelasnya. -K! ONLINE


Pinjaman PPLH 2.0 patuh syariah
Oleh SUBKHI SUDARJI

6 Februari 2021, 1:36 pm
PUTRAJAYA – Pinjaman sebanyak RM500 juta di bawah Program Pembangunan Ladang Hutan (PPLH 2.0) berbeza dengan program sebelum ini dengan kaedah berlandaskan pembiayaan patuh syariah.
Menteri Perusahaan Perladangan Dan Komoditi, Datuk Mohd. Khairuddin Aman Razali berkata, segala urusan pelanggan dilaksanakan secara telus dan pelanggan dapat melihat segala proses aliran kewangan yang terlibat.
Beliau berkata, pelanggan juga dibekalkan maklumat dengan jelas jumlah keseluruhan pembiayaan tanpa sebarang caj tambahan dan tersembunyi serta dilindungi takaful.
“Lebih menarik, pembiayaan ini adalah satu-satunya pinjaman mudah bagi pembangunan ladang hutan yang ditawarkan di dalam negara ini.
“Malah, kadar dan tempoh keseluruhan pembiayaan serta tempoh penangguhan kelak akan memberikan keuntungan kepada para pelanggan,” katanya menerusi kenyataan akhbar di sini hari ini.
Mohd. Khairuddin berkata, kementerian bersama Lembaga Perindustrian Kayu Malaysia (MTIB) dan Forest Plantation Development Sdn. Bhd, (FPDSB) sentiasa komited dalam menambah baik program itu dari semasa ke semasa.

Beliau berkata, seluas 126,457.99 hektar ladang hutan telah dibangunkan melibatkan 82 perjanjian daripada 70 buah syarikat di seluruh Malaysia menerusi pelaksanaan PPLH sebelum ini.
Katanya, jumlah itu setakat 31 Disember tahun lalu sejak pelaksanaan PPLH terdahulu dimulakan pada tahun 2007. -K! ONLINE


Polis Tumpat masuk ceruk kampung pantau SOP
Oleh YATIMIN ABDULLAH

6 Februari 2021, 1:40 pm
TUMPAT – Ibu Pejabat Polis Daerah (IPD) Tumpat mewujudkan pasukan khas yang akan menjalankan pemeriksaan secara mengejut untuk memantau pematuhan prosedur operasi standard (SOP) di kawasan kampung di daerah ini.
Ketua Polis Daerah Tumpat Superintendan Ab. Rashid Mat Daud berkata, rondaan tersebut dipecahkan mengikut sektor bagi memastikan ia dilakukan secara menyeluruh.
“Hasil rondaan yang dilakukan itu mendapati, masyarakat kampung termasuk peniaga kedai kopi dan pelanggan mematuhi SOP yang telah ditetapkan.
“Rondaan itu turut dianggap seperti serampang dua mata iaitu pemantauan SOP dan melakukan pencegahan jenayah,” katanya ketika turun padang meninjau Ops Bersepadu Pematuhan SOP di sekitar Tumpat di sini hari ini.
Ops Bersepadu Pematuhan SOP melibatkan kerjasama dari Pejabat Kesihatan Tumpat, Majlis Daerah Tumpat dan Jabatan Sukarelawan Rakyat (Rela).
Mengulas lanjut, Ab. Rashid memberitahu, sepanjang penularan Covid-19 di negata ini sejak tahun lalu, IPD Tumpat telah mengeluarkan lebih 80 kompaun kepada individu yang melanggar SOP.

Beliau berkata, majoriti pelanggaran SOP yang dikesan adalah melibatkan kegagalan memakai pelitup muka. – K! ONLINE


Guna loghat tempatan punca mangsa terpedaya
Oleh ABDUL RASHID ABDUL RAHMAN

6 Februari 2021, 12:46 pm
BERA – Kelicikan ‘scammer’ yang menggunakan loghat perbualan tempatan dan juga mengetahui aktiviti serta mengenali rakan-rakan mangsa menyebabkan mangsa terpedaya dan mengalami kerugian dalam penipuan kewangan.
Seorang mangsa yang hanya dikenali sebagai Fendi berkata, ‘scammer’ yang menyamar sebagai rakan baiknya mengambil masa hanya kira-kira 10 minit untuk mendapatkan wang tunai melalui pindahan wang.
“Walaupun sentiasa berjaga-jaga selepas mendengar ramai mangsa ditipu saya tidak sangka saya juga menjadi mangsa kerana tidak sedar langsung ‘scammer’ yang menghubungi saya.
“Tiada keraguan langsung dalam WhatsApp kerana menggunakan loghat tempatan ‘koi’ malah ‘scammer’ juga mengetahui aktiviti dan program yang saya lakukan sebelum ini selain mengenali rakan-rakan saya lain,” katanya ketika ditemui di sini baru-baru ini.
Menurut Fendi dia yang menyedari ditipu selepas mesej WhatsAppnya disekat mengalami kerugian sebanyak RM1,350 akibat kejadian pada Selasa lalu itu.
Katanya, berdasarkan kepada taktik dan cara digunakan mangsa dia percaya ‘scammer’ berkenaan membuat kajian terlebih dahulu dengan melihat maklumat termasuk aktiviti yang dilakukannya dalam Facebook.

Dalam pada itu menceritakan mengenai kejadian pada Selasa lalu Fendi berkata, dia menerima mesej daripada ‘scammer’ yang menyamar sebagai rakannya pada pukul 11 malam sebelum membalas WhatsApp berkenaan pada keesokan paginya.
“Saya ada bertanyakan kenapa dia menggunakan nombor lain dan alasannya adalah kerana talian lama kurang baik dan kebetulan sebelum ini rakan saya ada menyatakan mengenai masalah talian telefon.
“Apabila dia meminta pinjam duit untuk membantu muallaf sememangnya saya yakin kerana saya sering bersamanya melaksanakan program kebajikan melibatkan muallaf,” ujarnya.
Sementara itu, rakan mangsa dikenali sebagai Din yang digunakan ‘scammer’ berkenaan berkata, dia turut menerima WhatsApp daripada scammer yang menyamar sebagai rakannya yang telah menjadi mangsa penipuan berkenaan.
Katanya, dia tidak melayan mesej daripada WhatsApp berkenaan kerana telah dimaklumkan bahawa rakan karibnya telah diperdaya dan ditipu menggunakan namanya sehingga mengalami kerugian.
“Selepas rakan saya memaklumkan kejadian ditipu menggunakan nama saya, saya pula cuba ditipu ‘scammer’ menyamar sebagai rakan saya itu, malah ramai lagi rakan-rakan kami turut cuba ditipu tetapi tidak terpedaya,” ujarnya. – K! ONLINE


Empat lelaki ditahan miliki dadah jenis methamphetamine, heroin
Oleh ASLIZA MUSA

6 Februari 2021, 1:58 pm
TANJUNG MALIM – Polis menahan empat lelaki yang disyaki terlibat dalam aktiviti penyalahgunaan dan pengedaran dadah menerusi dua tangkapan berasingan di Kampung Baru Slim River di sini semalam.
Ketua Polis Daerah Muallim, Superintendan Sulizmie Affendy Sulaiman berkata, polis pada mulanya menahan seorang lelaki di dalam sebuah kenderaan pada pukul 9.45 malam sebelum dibawa ke sebuah rumah.
Katanya, setibanya di sana, terdapat tiga lelaki lain yang didapati sedang leka menghisap sesuatu disyaki dadah.
“Hasil pemeriksaan menjumpai lima peket plastik lutsinar, tujuh tiub straw dan satu bekas plastik masing-masing berisi dadah jenis methamphetamine seberat 31.15 garam.
“Turut dijumpai bersama suspek ialah satu tiub straw berisi dadah jenis heroin seberat 0.67 gram. Nilai keseluruhan dadah yang dirampas dianggarkan berjumlah RM3,200,” katanya di sini hari ini.
Menurut beliau, semakan mendapati, keempat-empat suspek berusia 33 hingga 37 tahun itu mempunyai rekod lampau bersabit kes dadah dan jenayah.

Katanya, kesemua suspek direman bermula hari ini dengan seorang daripada mereka tamat tempoh reman esok manakala selebihnya pada Khamis ini.
“Siasatan kes akan dijalankan mengikut Seksyen 39A(2), Seksyen 12(2) dan Seksyen 15(1)a Akta Dadah Berbahaya 1952,” katanya.


Pasangan positif Covid-19 lari tinggalkan anak di hospital
Oleh ROHANA MOHD. NAWI

6 Februari 2021, 1:11 pm
KOTA BHARU – Polis sedang menjejaki pasangan suami isteri Orang Asli yang dipercayai positif Covid-19 selepas mereka melarikan diri dari Hospital Sultan Ismail Petra, Kuala Krai semalam.
Ketua Polis Kelantan, Datuk Shafien Mamat berkata, pasangan terbabit dari Kampung Pos Tohoi, Gua Musang disedari melarikan diri meninggalkan anak mereka yang dilahirkan 25 hari lalu di hospital berkenaan selepas bayi itu disahkan positif Covid-19.
Katanya, kejadian disedari berlaku kira-kira pukul 9.30 malam selepas pihak hospital menyedari ibu bayi itu, Elina Aling, 33, tiada di wad berkenaan.
Ujarnya, wanita itu melarikan diri ketika jururawat hospital berkenaan datang untuk menjalankan ujian saringan Covid-19 terhadap pasangan berkenaan selepas anak mereka disahkan positif Covid-19.
“Ketika itu, pasangan terbabit berada di wad Unit Rawatan Rapi Bayi (NICU). Selepas menyedari mereka tiada di wad, pihak hospital telah mencari mereka, namun gagal dikesan,” katanya.
Beliau berkata demikian kepada pemberita ketika mengadakan lawatan di Pasar Siti Khadijah di sini hari ini.

Mengulas lanjut, menurut Shafien, jururawat berusia 41 tahun yang ditugaskan untuk membuat ujian saringan Covid-19 terhadap pasangan itu telah membuat laporan di Ibu Pejabat Polis Daerah Kuala Krai semalam.
Katanya, selepas menerima laporan, polis melancarkan gerakan mengesan pasangan terbabit agar mereka dapat menjalani ujian saringan Covid-19.
“Anggota Unit Peronda (MPV) dan semua pihak dari Balai Kuala Krai sedang berusaha mengesan pasangan terbabit agar mereka tidak menjadi individu yang menjangkiti orang lain.
“Orang ramai yang mempunyai sebarang maklumat mengenai pasangan terbabit diharap tampil memberi bantuan atau menghubungi pihak polis,” katanya.
Tambah Shafien, kes disiasat mengikut Seksyen 22(b) Akta Pencegahan dan Pengawalan Penyakit Berjangkit 1988/270 Kanun Keseksaan. – K! ONLINE


3 maut, 150 hilang dihanyutkan air sungai melimpah
Oleh KOSMO!

7 Februari 2021, 8:53 pm
NEW DELHI – Tiga orang disahkan meninggal dunia dan sekurang-kurangnya 150 mangsa hilang di utara India hari ini selepas sebuah glasier pecah dan menyebabkan air sungai melimpah seterusnya menghanyutkan jambatan serta jalan raya, kata polis.
Limpahan air melalui lembah Sungai Dhauliganga itu memusnahkan apa sahaja yang ada di laluannya.
Tiga mayat telah dijumpai dan pencarian diteruskan untuk mencari lebih ramai mangsa, kata polis. Usaha membersihkan kampung-kampung yang terjejas turut dilakukan. Tragedi itu berlaku di negeri Uttarakhand.
“Kami telah menemui sekurang-kurangnya tiga mayat di dasar sungai.
 “Kemas kini terakhir kami menunjukkan jumlah mangsa  hilang adalah  150 orang manakala 16 atau 17 orang terperangkap di dalam  sebuah terowong,” kata seorang jurucakap polis kepada agensi berita AFP.
Sebilangan besar mangsa  yang hilang berada di loji janakuasa Tapovan di sebelah empangan yang dilanda limpahan air besar.

Pekerja kecemasan bertungkus lumus untuk sampai kepada kira-kira  17 orang yang terperangkap di dalam terowong di kompleks tersebut yang dipenuhi serpihan.
Sejumlah video yang dirakam menggunakan  telefon bimbit dan  dikongsi di media sosial menunjukkan limpahan air melalui lembah sempit di bawah loji janakuasa itu, menyebabkan jalan dan jambatan musnah.
Sebilangan besar penduduk kampung yang dipindahkan berada di lereng bukit menghadap sungai tersebut yang merupakan anak Sungai Gangga.
“Pentadbiran daerah, jabatan polis dan pengurusan bencana telah diarahkan untuk menangani bencana ini,” kata Ketua Menteri Uttarakhand, Trivendra Singh Rawat di Twitter. – AFP


Sebahagian akses internet di Myanmar kembali pulih
Oleh KOSMO!

7 Februari 2021, 6:59 pm
NAYPYITAW, Myanmar – Sebahagian daripada akses internet di Myanmar telah dipulihkan oleh pihak tentera, demikian menurut laporan organisasi pengawasan internet antarabangsa, NetBlocks, hari ini.
“Sebahagian daripada sambungan internet disahkan telah pulih di Myanmar sejak pukul  2 petang (waktu tempatan) di beberapa penyedia kemudahan tersebut berikutan terdapat aktiviti pemadaman maklumat,” tulis NetBlocks di Twitter.
Namun begitu, Netblocks mengatakan bahawa penggunaan platform media sosial masih tidak boleh diakses setakat petang Ahad.
Walau bagaimanapun, pelanggan telefon bimbit yang menggunakan perkhidmatan dengan MPT, Ooredoo, Telenor dan Mytel kini dapat mengakses data internet mudah alih dan Wi-Fi, , lapor agensi berita AFP.
Pada awal pagi Ahad, Netblocks mendedahkan jaringan internet di Myanmar berada di tahap 14 peratus berbanding kebiasaan.
Terdahulu, pihak tentera telah menyekat semua akses internet di Myanmar bermula petang Sabtu selepas menahan Kaunselor, Aung San Suu Kyi, Presiden Myanmar, U Win Myin dan pegawai kanan dari Parti Liga Demokrasi Kebangsaan (NLD), awal minggu lalu. – AFP


Bomba selamatkan enam ekor anjing terperangkap
Oleh FARAHWAHIDA AHMAD

7 Februari 2021, 8:05 pm
LABIS – Sekumpulan anjing liar yang terjatuh dan terperangkap berjaya diselamatkan sepasukan anggota bomba dalam kejadian di Tapak Pelupusan Sampah Maokil 1, Labis, Segamat di sini, hari ini.
Menurut Ketua Balai Balai Bomba dan Penyelamat (BBP) Labis, Penolong Penguasa Bomba Mohd. Farizan Mokhtar, pihaknya menerima panggilan kira-kira pukul 11 pagi.
Setibanya di lokasi, didapati terdapat sekumpulan enam ekor anjing telah terperangkap di dalam sebuah kolam tadahan air.
“Pasukan Keluar Operasi (PKO) mendapati sekumpulan anjing tersebut berada di dalam kolam tadahan air yang kosong.
“Kolam tadahan air itu adalah milik Syarikat SWM dan ini bukanlah kejadian pertama anjing liar terperangkap di dalam kolam tersebut,” katanya dalam satu kenyataan di sini hari ini.
Difahamkan, anjing tersebut telah seminggu terperangkap di dalam kolam tadahan air dan pelbagai usaha untuk mengeluarkannya telah dilakukan termasuk meletakkan papan di tebing kolam untuk memudahkan anjing itu mendaki naik.

Mohd. Farizan berkata, operasi menyelamat enam ekor anjing itu dilakukan dengan menggunakan tali dan palet kayu.
Kesemua enam ekor anjing itu dilepaskan di kawasan selamat namun keadaan anjing tersebut dalam keadaan lemah.- K! ONLINE


Akad nikah dibenarkan di masjid di tiga Wilayah Persekutuan
Oleh MOHD. HUSNI MOHD. NOOR

7 Februari 2021, 7:55 pm
PUTRAJAYA – Jabatan Agama Islam Wilayah Persekutuan (Jawi) hari ini menetapkan majlis akad nikah dibenarkan diadakan di semua masjid di Wilayah-wilayah Persekutuan Kuala Lumpur, Putrajaya dan Labuan berkuat kuasa esok.
Pada masa sama, majlis akad nikah juga turut dibenarkan di pejabat Jawi Kuala Lumpur, Putrajaya dan Labuan.
Perkara itu dikongsi menerusi Garis Panduan Pelaksanaan Majlis Akad Nikah Dalam Tempoh Perintah Kawalan Pergerakan (PKP) di Wilayah-wilayah Persekutuan yang dikemas kini hari ini.
Mengikut garis panduan terbaharu itu, Jawi turut menetapkan kehadiran ke majlis akad nikah di masjid-masjid dalam Wilayah-wilayah Persekutuan hanya dibenarkan seramai lima orang iaitu pengantin lelaki, pengantin perempuan, wali dan dua orang wakil daripada kedua-dua pihak pengantin.
Manakala, jurunikah dan dua orang saksi adalah dari pihak masjid dan hanya seorang jurufoto dibenarkan.
Antara syarat-syarat umum ditetapkan adalah pelaksanaan majlis akad nikah dalam tempoh PKP dibenarkan kepada pasangan yang mendapat kebenaran berkahwin daripada Jawi.

Selain itu, majlis akad nikah juga diperluaskan kepada pemohon luar Wilayah Persekutuan yang telah mendapat kebenaran Jabatan Agama Islam Negeri masing-masing.
Dalam pada itu juga, pasangan dari negeri lain yang telah mendapat kebenaran nikah Jawi dan ditangguhkan sebelum ini juga boleh menjalankan akad nikah. -K! ONLINE


[VIDEO] Tujuh pekerja J&T Perak lempar barang mohon maaf
Oleh MUHAMAD TARMIZE MOHD NOR

7 Februari 2021, 7:43 pm
IPOH – Tujuh pekerja syarikat kurier J&T Express Perak hari ini membuat permohonan maaf berikutan satu rakaman video yang tular menunjukkan barangan pelanggan mereka dicampak di salah satu gudang mereka sejak semalam.
Dalam video berdurasi 57 saat yang dimuat naik melalui Facebook J&T Express Malaysia – Perak, salah seorang daripada mereka menafikan terdapat isu dalaman mereka dengan pihak J&T Express atau masalah pemotongan gaji.
“Kebelakangan ini tular satu video di media sosial tentang pekerja tidak mengikut SOP (prosedur operasi standard) dan mencampak barang pelanggan.
“Kami ingin memohon maaf dan menjelaskan bahawa tiada isu dalaman atau potongan gaji antara syarikat dan pekerja J&T Express Perak,” katanya.

View this post on Instagram

A post shared by Kosmo! Online | Akaun Rasmi (@kosmo_online)

Menurutnya, mereka juga tidak melakukan tindakan mogok seperti dakwaan yang tular.
“Kami sekali lagi ingin memohon maaf kerana menjejaskan nama pihak syarikat dan menjejaskan barang-barang rakyat Malaysia.

“Kami sedaya-upaya akan hantar barangan pelanggan secepat mungkin,” katanya.
Sementara itu, J&T Express Malaysia Perak dalam kenyataannya meminta maaf atas sikap pekerja mereka dalam mengagihkan bungkusan dengan ganas dan tidak menyenangkan.
“Pihak J&T Express akan menyediakan lebih banyak latihan kepada para pekerja kami untuk meningkatkan mutu perkhidmatan.
“Disamping itu, pihak J&T Express juga ingin menjelaskan tiada pekerja yang mogok mengenai komisen. Segala yang berlaku adalah salah faham semata-mata,” katanya. – K! ONLINE


Ni Hsin F&B hantar permohonan mempatenkan produk baharu  ke MyIPO
Oleh KOSMO!

7 Februari 2021, 8:47 pm
PETALING JAYA  – Ni Hsin Resources Bhd. melalui anak syarikatnya,  Ni Hsin Food & Beverages Sdn Bhd (Ni Hsin F&B) telah menghantar permohonan untuk mempatenkan penemuan terbaharunya bagi kopi tenaga baharu di bawah jenama BlackBixon di pasaran.
Pengarah Urusan Ni Hsin F& B, Khoo Chee Kon berkata, permohonan yang dihantar kepada  Perbadanan Harta Intelek Malaysia (MyIPO) itu bertujuan untuk melindungi kelebihan produk syarikat.
‘Usaha sama yang terjalin dengan Fiatec Biosystem Sdn. Bhd. telah membantu kami membangunkan pelbagai produk termasuk kopi tenaga dan kopi berkhasiat yang akan dipasarkan di bawah jenama BlackBixon.
“Kami juga telah melantik  Global Coffee Resources Sdn. Bhd. untuk membekalkan biji kopi dan serbuk kopi serta bantuan teknikal kepada Ni Hsin F&B dalam pembangunan resipi minuman,” katanya dalam kenyataan baru-baru ini.
Chee Kon menjelaskan, Kumpulan mahu memberi tumpuan terhadap perniagaan makanan dan minuman serta pengedaran produk minuman tenaga dan kesihatan seiring dengan kesedaran rakyat Malaysia mengamalkan cara hidup sihat.


Tokong Kek Lok Si bermandi cahaya
Oleh NOOR HASLIZA NUSI

7 Februari 2021, 11:34 pm
GEORGE TOWN – Suasana di Tokong Kek Lok Si, Air Itam di sini meriah dihujani dengan percikan bunga api dan simbahan cahaya lampu pada upacara pencahayaan di premis itu malam ini.
Bezanya kali ini, ikon Pulau Pinang berusia 130 tahun itu hanya boleh disaksikan menerusi penstriman secara dalam talian berbanding tahun sebelum ini berikutan pandemik Covid-19.
Setiap tahun, hampir ribuan orang akan mengambil peluang menyaksikan upacara tersebut sempena perayaan Tahun Baru Cina, sekali gus mengambil peluang mengabadikan kenangan di pavilion dan patung Dewi Kuan Yin setinggi 33.6 meter di tokong berkenaan.
Namun, berikutan perlaksanaan Perintah Kawalan Pergerakan (PKP), orang ramai tidak dibenarkan berkumpul bagi usaha menyekat penularan wabak itu. – K! ONLINE


Sarawak catat 823 mangsa banjir, 9 PPS
Oleh ALICIA JOHNY KUEH

7 Februari 2021, 7:02 pm
KUCHING – Sarawak mencatatkan jumlah mangsa banjir sebanyak 823 orang daripada 274 keluarga setakat pukul 4 petang hari ini.
Mangsa banjir terbabit telah dipindahkan ke sembilan pusat pemindahan sementara (PPS) di daerah Simunjan dan Serian.
Jawatankuasa Pengurusan Bencana Negeri (JPBN) berkata PPS SK Tanah Puteh di Serian mencatatkan peningkatan jumlah mangsa serta yang tertinggi dengan 350 orang daripada 115 keluarga.
“Kedua tertinggi adalah Dewan Masyarakat Serian dengan 148 mangsa banjir, diikuti dengan Dewan Kampung Rimba Padi (75), Dewan Kampung Slabi Entukuh (42) dan Dewan Serbaguna Ranchan (33).
“Di daerah Simunjan pula, terdapat empat PPS masih beroperasi iaitu Dewan Mesra Simunjan dengan 96 mangsa, Dewan Kampung Entangor di Sebuyau (40), Dewan Masyarakat Lubok Buntin (27) dan Masjid Kampung Seruyuk di Sebuyau (12),” katanya dalam satu kenyataan di sini hari ini.
JPBN turut mengumumkan penutupan lima PPS pada hari yang sama iaitu Dewan Serbaguna Kampung Bangka Semong di daerah Samarahan serta Dewan SK Tebakang, SK St Patrick, Balai Raya Babuk Bandar Ranchan dan Dewan Buk Janjun di daerah Serian.

Pada sebelah pagi, Ketua Balai Bomba dan Penyelamat (BBP) Lundu, Penolong Penguasa Bomba (PPgB) Putra Ila telah mengetuai operasi pemantauan banjir di Kampung Sebat Melayu di daerah Lundu.
Jabatan Meteorologi Malaysia meramalkan bahawa hujan lebat di Sarawak dijangka akan berterusan sehingga Jumaat depan dengan beberapa kawasan luar bandar di negeri ini dipercayai akan terjejas. – K! ONLINE


Bangkai paus 12 meter terdampar di pantai
Oleh KOSMO!

7 Februari 2021, 7:03 pm
JAKARTA – Bangkai seekor paus sepanjang 12 meter ditemui terdampar di pesisir pantai Desa Kolana, Kecamatan Aru Utara, Kabupaten Kepulauan Aru, Maluku kelmarin, lapor akhbar Kompas.
Penduduk Kepulauan Aru, Isack Kasanabornir berkata, bangkai paus tersebut terdampar di kawasan paya bakau pulau berkenaan.
“Paus itu tersangkut di pohon-pohon bakau, panjangnya 12 meter. Sampai sekarang ia masih berada di lokasi berkenaan,” katanya.
Kepala Resort Balai Konservasi Sumber Daya Alam Kepulauan Aru, Timo Eleu mengesahkan perkara tersebut.
“Benar, saya baru dapat informasi mengenainya,” katanya ketika dihubungi Kompas.
Katanya, pihaknya masih belum melihat bangkai berkenaan kerana lokasi paus itu terdampar terletak jauh dari Kota Dobo. – Agensi


17 individu hadir sambutan hari lahir dikompaun
Oleh NUR AMALINA AZMAN

7 Februari 2021, 11:29 pm
LANGKAWI – Tindakan seramai 17 individu menghadiri majlis sambutan hari lahir di sebuah rumah berhampiran kawasan Makam Mahsuri di sini membawa padah apabila mereka dikenakan kompaun RM1,000 setiap seorang.
Mereka dikenakan kompaun itu atas kesalahan melanggar prosedur operasi standard (SOP) Perintah Kawalan Pergerakan (PKP).
Ketua Polis Daerah Langkawi, Asisten Komisioner Shariman Ashari berkata, sepasukan anggota polis Ibu Pejabat Polis Daerah Langkawi membuat pemantauan pematuhan SOP PKP Covid-19 di sebuah rumah di kawasan Makam Mahsuri.
“Semasa pemantauan dijalankan terdapat sekumpulan individu sedang berkumpul di dalam rumah tersebut yang mengadakan majlis sambutan hari lahir,” katanya di sini hari ini.
Kata beliau, pemeriksaan yang dijalankan mendapati terdapat 17 orang dewasa di dalam rumah berkenaan.
“Mereka terdiri daripada 13 lelaki berusia antara 20 hingga 32 tahun dan empat wanita berusia antara 18 hingga 24 tahun yang tinggal di sekitar Pulau Langkawi,” ujarnya.

Tambahnya, kesemua mereka dikenakan tindakan kompaun di bawah Akta Pencegahan dan Pengawalan Penyakit Berjangkit 1988. – K! ONLINE


Aeril Zafril terkena sihir
Oleh MOHAMMAD SHAHEMY AZMI

7 Februari 2021, 5:32 pm
PETALING JAYA – Pelakon popular, Aeril Zafrel mengakui pernah menjadi mangsa perbuatan sihir daripada orang yang mungkin tidak puas hati dengan kehidupannya.
Aeril atau nama sebenarnya Suhairil Sunari, 33, bagaimanapun berkata, sihir yang ditujukan buat diri dan seluruh anggota keluarga sekitar awal Januari lalu bagaimanapun telah berjayakan dihentikan.
“Sebenarnya sihir itu ditujukan pada seluruh ahli keluarga,  Alhamdulillah Allah SWT selamatkan kami daripada menjadi lebih teruk,” luah Aeril.
Selepas mendapatkan rawatan daripada seorang pakar perubatan Islam di Selangor, Aeril bersyukur kerana dia dan keluarganya terselamat daripada terkena ilmu sihir berkenaan.
Menerusi hantaran dalam Instagramnya, suami kepada pelakon Wawa Zainal itu turut memohon maaf kepada mana-mana pihak yang terasa hati dengannya sehingga tergamak melakukan percubaan sihir terhadap ahli keluarganya.
“Barangkali ada salah dan khilaf yang saya tak sedari, saya dengan rendah hati memohon maaf pada pihak yang terasa hingga tergamak melakukan percubaan sihir ini,” katanya yang turut memaafkan individu yang menganiayanya itu.

Akibat sihir tersebut, Aeril pernah menjadi panas baran, badan berasa panas, sakit pinggang dan sering mengalami mimpi yang pelik.
Bagaimanapun kata Aeril, sehingga kini kesan perbuatan sihir tersebut masih boleh dirasai dan dia disarakan terus mengamalkan perkara yang disuruh ketika berubat untuk memutuskan sihir berkenaan.
Terdahulu, menerusi satu hantaran foto yang dimuat naik dalam Instagramnya, bapa kepada tiga orang anak itu berkongsi beberapa objek berupa tangkal yang diletakkan di atas kain berwarna kuning bertujuan untuk menyihir diri dan ahli keluarganya.
“Setiap orang ada ujian, cubaan dan dugaan masing-masing. Hanya dengan pertolongan Allah SWT sahaja segalanya dipermudahkan jalan keluarnya dan mampu dihadapi dengan tenang.
“Begitu juga dengan saya. Alhamdulillah Allah SWT hantarkan bantuannya menerusi orang yang arif. Saya dan keluarga terselamat daripada permainan ilmu sihir ‘seseorang’ baru-baru ini,” ujarnya dalam hantaran tersebut.
Pelakon drama Tercipta Satu Ikatan itu ketika dihubungi memberitahu, buat masa ini dia tidak dapat menceritakan secara menyeluruh tentang perkara yang menimpa keluarganya itu atas nasihat pakar perubatam yang ditemuinya untuk mendapatkan rawatan.
“Maaf, buat masa ini saya tidak dapat menjelaskan lebih lanjut tentang perkara ini atas sebab-sebab tertentu,” katanya kepada Kosmo!
Kata Aeril, dia memuat naik hantaran tersebut bertujuan untuk memberitahu individu yang melakukannya supaya bertaubat kerana melakukan kezaliman terhadap diri dan keluarganya.
“Perkara ini melibatkan anak-anak saya yang tidak tahu apa-apa. Moga dia sedar dan insaf. Saya juga diberitahu siapa yang melakukan perbuatan tersebut. Bagaimanapun jika ada datang meminta maaf atas perbuatannya, saya akan maafkan,” jelas Aeril. – K! ONLINE


Lebih 5,000 daftar platform e-LATiH dalam tempoh 24 jam
Oleh MOHD. HUSNI MOHD. NOOR

7 Februari 2021, 6:13 pm
PUTRAJAYA – Lebih 5,000 rakyat Malaysia mendaftar e-LATiH iaitu platform agregator kemahiran dan pengetahuan terbesar dalam talian yang dilancarkan Kementerian Sumber Manusia (KSM), semalam.
Berdasarkan data pendaftaran e-LATiH setakat ini, rakyat dari Selangor paling ramai mendaftar iaitu mewakili 30 peratus diikuti Kuala Lumpur (20 peratus); Johor dan Melaka (10 peratus); negeri Pantai Timur (10 peratus); Pulau Pinang (10 peratus).
Selain itu, rakyat Malaysia yang menganggur dan sedang mencari pekerjaan adalah paling ramai mendaftar iaitu 35 peratus diikuti orang dewasa bekerja (25 peratus), suri rumah (24 peratus), pelajar universiti (10 peratus) dan kanak-kanak bersekolah (enam peratus).
Menteri Sumber Manusia, Datuk Seri M. Saravanan berkata, dalam tempoh 24 jam sejak dilancarkan, seramai 5,240 rakyat Malaysia telah mendaftar dan mula memanfaatkan kursus melalui platform tersebut.
“Saya berasa gembira kerana rakyat Malaysia telah merebut peluang ini dan memanfaatkan pengetahuan tersebut dengan baik.
“Ini membuktikan bahawa rakyat Malaysia dapat menyesuaikan diri dan bersedia menerapkan teknologi dalam norma pembelajaran yang baharu,” katanya dalam kenyataan akhbar hari ini.

Saravanan berkata, jumlah pengguna yang menggunakan platform e-LATiH dijangka mencecah satu juta menjelang akhir Jun 2021 dan jumlah itu dijangka bertambah kepada dua juta pengguna menjelang akhir tahun ini.
Beliau berkata, pihaknya sudah mengarahkan PSMB untuk memperbanyakkan kandungan dan dimuat naik ke platform e-LATiH setiap minggu selain penambahan kandungan dibuat dalam bahasa Malaysia dan bahasa lain pada akhir bulan ini.
“Ini bagi memastikan bahawa akan ada lebih daripada 1,000 kursus yang tersedia untuk semua rakyat Malaysia secara percuma. -K! ONLINE


3,731 kes, 15 kematian
Oleh SITI A'ISYAH SUKAIMI

7 Februari 2021, 6:34 pm
PUTRAJAYA – Sebanyak 3,731 kes baharu dilaporkan hari ini, menjadikan jumlah kes positif Covid-19 di Malaysia sebanyak 242,452 kes.
Kementerian Kesihatan (KKM) menerusi ciapan Twitter memaklumkan, daripada jumlah tersebut, lapan kes import mendapat jangkitan dari luar negara manakala sebanyak 3,723 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 51,241 kes.
“Sebanyak 15 kes kematian turut dilaporkan dan jumlah kes kematian Covid-19 di Malaysia mencatatkan 872 kes.
“Terdapat 3,369 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 190,339 kes,” menurut ciapan tersebut di sini hari ini.
Dalam masa sama, terdapat 292 kes positif sedang dirawat di Unit Rawatan Rapi dengan 140 kes memerlukan bantuan pernafasan. -K!ONLINE


6,093 pekerja asing disahkan positif Covid-19
Oleh ZULKIFLI MANZOR

7 Februari 2021, 6:57 pm
PETALING JAYA – Seramai 6,093 daripada 312,623 pekerja asing yang telah menjalani ujian saringan wajib sejak 1 Disember 2020 disahkan positif jangkitan Covid-19.
Menteri Kanan (Keselamatan), Datuk Seri Ismail Sabri Yaakob berkata, semalam seramai 7,003 pekerja asing menjalani ujian itu dan 28 disahkan positif wabak itu.
“Sehingga kini, sebanyak 1,268 buah klinik telah terlibat dengan program saringan ini.
“Kerajaan mewajibkan majikan memastikan pekerja mereka menjalani ujian saringan dan kos ditanggung oleh majikan masing-masing,” katanya dalam satu kenyataan hari ini.
Terdahulu, Ismail Sabri memaklumkan, seramai 789 individu ditahan atas kesalahan ingkar Prosedur Operasi Standard (SOP) ditetapkan kerajaan semalam.
Menurut beliau, daripada jumlah itu, 764 dikenakan tindakan kompaun, 21 individu ditahan reman, manakala empat lagi dijamin.

Kata beliau, antara kesalahan direkodkan adalah tidak memakai pelitup muka (191), rentas daerah/negeri tanpa kebenaran (160) dan tiada penjarakan fizikal (110).
Tambah beliau, kesalahan lain adalah gagal menyediakan peralatan merekod diri/pelanggan (128), premis beroperasi lebih masa tanpa kebenaran (41), keluar rumah tanpa alasan munasabah (23) dan lain-lain (136). – K! ONLINE


Makan besar dibenarkan
Oleh NOR IDAYU BOSRO

7 Februari 2021, 6:46 pm
PUTRAJAYA – Makan Besar Keluarga sempena Tahun Baru Cina pada 11 Februari depan dibenarkan dengan tidak melebihi 15 orang ahli keluarga terdekat yang tinggal dalam zon lingkungan 10 kilometer radius tanpa rentas daerah dan negeri.
Kementerian Perpaduan Negara (KPN), perkara itu dipersetujui dalam Mesyuarat Teknikal Majlis Keselamatan Negara (MKN) yang dipengerusikan oleh Menteri Kanan (Keselamatan), Datuk Seri Ismail Sabri Yaakob hari ini.
KPN berkata, mesyuarat juga bersetuju membenarkan aktiviti keagamaan di rumah ibadat pada 11, 12 dan 19 Februari depan dengan tertakluk kepada prosedur operasi standard (SOP) ketat.
Menurutnya, SOP itu antara lain mengehadkan bilangan kehadiran penganut di rumah ibadat tidak melebihi 30 orang pada satu-satu masa dengan pemakaian pelitup muka dan penjarakan fizikal.
“Tempoh waktu sembahyang adalah selama 30 minit dan diselangi dengan kerja-kerja sanitasi selama 30 minit sebelum waktu sembahyang yang berikutnya.
“Jadual waktu sembahyang bermula dari pukul 6 pagi hingga 2 petang sahaja dan aktiviti sembahyang pada 19 Februari depan dibenarkan di halaman rumah masing-masing pada waktu malam mengikut tradisi perayaan Tahun Baru Cina bagi ‘Hokkien Clan’,” katanya dalam kenyataan di sini hari ini. -K! ONLINE


Tipu disamun untuk elak bayar denda hilang MyKad
Oleh AIMUNI TUAN LAH

7 Februari 2021, 5:17 pm
GUA MUSANG – Seorang pemandu jentolak ditahan selepas dipercayai membuat laporan polis palsu kononnya dia disamun dua lelaki kerana mahu mengelak daripada membayar denda selepas dia kehilangan MyKad hari ini.
Ketua Polis Daerah Gua Musang, Superintendan Sik Choon Foo berkata, pihaknya menerima laporan lelaki berusia 41 tahun itu di Ibu Pejabat Polis Daerah (IPD) Gua Musang pada pukul 12 tengah hari.
Katanya, berdasarkan laporan suspek, dia memberitahu dirinya disamun dua lelaki menaiki motosikal ketika berada di lokasi kejadian yang terletak di tepi jalan berhampiran Gua Sejuk pada pukul 6.30 pagi tadi.
“Lelaki itu mengatakan dia sedang dalam perjalanan dari kampung Sungai Rakit ke tempat kerja di tempat pembuangan sampah Batu 5 dengan menaiki kereta.
“Apabila tiba di lokasi, suspek telah berhenti di tepi bahu jalan untuk membantu lelaki yang rosak motosikal, namun dompetnya pula disamun. Lelaki itu mendakwa kehilangan MyKad, kad bank dan wang tunai sebanyak RM300,” katanya.
Choon Foo berkata, selepas siasatan dilakukan, polis mendapati kejadian samun itu tidak berlaku seperti didakwa lelaki berkenaan.

Katanya, suspek kemudian mengaku membuat laporan polis palsu kerana mahu mengelak bayaran denda daripada Jabatan Pendaftaran Negara (JPN) kerana kehilangan kad pengenalan.
“Lelaki itu juga didapati sudah dua kali kehilangan MyKad kerana cuai.
“Selain itu, dia mengaku telah diajar oleh rakannya untuk membuat laporan palsu di IPD Gua Musang untuk mendapatkan kad pengenalan diri baru di JPN tanpa dikenakan sebarang bayaran denda,” katanya.
Kes itu disiasat mengikut Seksyen 182 Kanun Keseksaan kerana membuat laporan palsu. – K! ONLINE


[VIDEO] Salah faham punca kejadian lempar barang pelanggan
Oleh EDDY AQMAL MOHAMED HAMIDI

7 Februari 2021, 6:51 pm
PETALING JAYA – Kurang jelas dengan sistem pengagihan bonus dalam kalangan pegawai jabatan didakwa menjadi punca kejadian mogok serta tindakan melempar barangan milik pelanggan oleh kakitangan J&T Express yang tular sejak semalam.
J&T Express menerusi satu kenyataan berhubung kejadian itu berkata, pihak syarikat memohon maaf kepada semua yang terkesan dan sedia menerima pendapat serta cadangan orang ramai.
“Untuk menjamin kebajikan pekerja, kami mengambil kesempatan ini untuk menjelaskan kebenaran tentang apa yang terjadi kepada orang ramai.
“Kami komited membangunkan sistem pampasan dan faedah yang lengkap untuk meningkatkan faedah pekerja, jadi J&T telah memberikan pembayaran pekerja akhir tahun setelah pertimbangan komprehensif, bersesuaian dengan peraturan dan undang-undang bonus, serta Undang-Undang Perburuhan Malaysia,” katanya.
Tambah kenyataan itu, bonus penuh dibayar kepada pekerja yang telah bekerja selama satu tahun dan bonus dibayar mengikut tempoh masa pekerja yang bekerja kurang dari satu tahun.
“Oleh kerana kurang jelas sistem pengagihan bonus di kalangan pegawai jabatan, ia menyebabkan pengagihan bungkusan secara ganas yang berlaku pada 4 Februari lalu termasuk menghasut beberapa pekerja untuk membuat gangguan serta menyebarkan video ke media sosial.

“Kami ingin menjelaskan bahawa J&T tidak akan memotong atau berhutang gaji kepada pekerja, dan pihak kami akan bersedia menerima pengawasan dan pemeriksaan oleh masyarakat dan institusi berkenaan,” ujarnya.
Mengulas lanjut berhubung insiden tersebut, J&T Express sekali lagi meminta maaf atas kekurangan dalam pengurusan yang telah menyebabkan rasa tidak puas hati dan kerugian kepada pelanggan mereka.
“Kami akan memikul semua tanggungjawab yang harus kami pikul dengan segera untuk meningkatkan standard pengurusan dan perkhidmatan kami seperti menyediakan latihan lebih profesional untuk memberikan perkhidmatan ekspres yang boleh dipercayai dan cekap kepada pengguna Malaysia,” ujar kenyataan itu.
Difahamkan, Pengurusan J&T Perak telah menangani dan menjelaskan kejadian sebenar yang berlaku pada kakitangan terlibat dan pada 5 Februari lalu, para pekerja telah menjalankan tugas seperti biasa untuk menyusun serta memproses bungkusan pelanggan. – K! ONLINE


Lelaki diburu terlibat kes samun bersenjata
Oleh MOHAMAD FAHD RAHMAT

7 Februari 2021, 6:29 pm
BATU PAHAT – Polis memburu seorang lelaki yang dipercayai menjadi dalang kes samun bersenjatakan parang di sebuah premis perniagaan di Rengit di sini pada 1 Febuari lalu.
Ketua Polis Daerah Batu Pahat Asisten Komisioner Ismail Dollah berkata, pihaknya berjaya menahan rakan jenayah suspek berusia 39 tahun di Kampung Parit Amat Laut Rengit 2 petang semalam.
“Polis Batu Pahat telah menerima laporan polis daripada mangsa yang menyatakan telah disamun dengan bersenjatakan parang oleh dua lelaki yang tidak dikenali semasa sedang bekerja di sebuah premis perniagaan di Rengit.
“Akibat daripada itu mangsa telah mengalami kerugian wang tunai sebanyak RM400. Susulan daripada itu, pihak polis telah menubuhkan satu pasukan untuk mengesan dan menangkap suspek,” katanya ketika dihubungi hari ini.
Katanya, salah seorang suspek telah berjaya ditangkap dan senjata yang digunakan berjaya dirampas.
“Suspek yang ditangkap berusia 39 tahun dan mempunyai 11 rekod lampau iaitu tiga kesalahan dadah dan lapan kesalahan jenayah.

“Ujian air kencing juga mendapati suspek positif dadah jenis heroin. Pihak polis sedang giat untuk mengesan rakan sejenayah suspek yang melarikan diri.
Tambahnya, orang ramai yang mempunyai maklumat boleh salurkan kepada Inspektor Aminuddin di talian 019-3699455. – K! ONLINE


Datuk 70 tahun berdayung 4,800 kilometer
Oleh KOSMO!

7 Februari 2021, 4:59 pm
LONDON – Seorang datuk di Britain mencipta rekod dunia dengan menjadi orang paling tua berdayung  sejauh 4,800 kilometer merentasi Lautan Atlantik secara solo, lapor akhbar Guardian semalam.
Frank Rothwell turut mengumpul derma lebih £648,000 (RM4.83 juta) bagi penyelidikan penyakit dementia atau nyanyuk.
Rothwell, 70,  dari Oldham, England memulakan perjalanannya dari La Gomera di Kepulauan Canary pada 12 Disember tahun lalu dan sampai ke garisan penamat di Antigua, rantau Carribean semalam.
Dia disambut oleh isteri yang dikahwininya selama 50 tahun, Judith.
Rothwell berkata, melintasi garisan penamat adalah detik penuh gembira baginya. Dia juga mengumpul  derma lebih  £648,000 untuk Penyelidikan Alzheimer United Kingdom sebagai memperingati adik iparnya, Roger, yang meninggal dunia pada usia 62 tahun semasa dia mengharungi cabaran tersebut.
“Saya berasa penuh emosi ketika menghampiri garisan penamat. Ia mengambil masa enam minggu  berdayung melintasi Lautan Atlantik.

“Bagaimanapun, cabaran itu sendiri memerlukan saya berlatih dan melakukan persediaan selama 18 bulan. Saya amat berbangga dengan pencapaian saya,” katanya. – Agensi


Keluarga resah, remaja hilang tanpa khabar sebulan lalu
Oleh BAHRUDDIN HATTA

7 Februari 2021, 5:12 pm
KUALA KRAI – Keluarga kepada seorang remaja perempuan dari Kampung Jelekis, Lata Rek di sini hanya mampu berserah kepada takdir apabila pelajar sekolah agama itu dilaporkan hilang lebih sebulan lalu.
Nur Ain Fatihah Muhammad Asmawi, 16, pelajar di Sekolah Agama Rahmaniah di sini yang hilang pada 5 Januari masih belum ditemui selepas dipercayai keluar untuk belajar di rumah rakannya di Kampung Lata Rek.
Bapa saudaranya, Shahril Ismail, 24, berkata, dia menghantar anak saudaranya di tepi simpang jalan masuk rumah rakan Nur Ain Fatihah yang terletak kira-kira tiga kilometer dari rumah mereka dengan menaiki motosikal kira-kira pukul 2.30 petang.
“Saya tidak menghantar Nur Ain Fatihah terus ke rumah kawannya kerana perlu menaiki bukit dan hujan renyai-renyai ketika kali terakhir bertemu dengannya.
“Dia meminta untuk turun di bawah bukit sahaja dan dia akan berjalan ke rumah rakannya yang sudah kelihatan tidak jauh dari situ. Nur Ain Fatihah meminta saya datang semula selepas dua jam,” katanya ketika dihubungi Kosmo! hari ini.
Menurut Shahril, bagaimanapun, ketika mahu menjemput anak saudaranya pada pukul 5.30 petang, rakan kepada Nur Ain Fatihah memaklumkan bahawa dia tidak datang ke rumah pada hari itu.

Katanya, selepas beberapa jam tanpa khabar berita, dia terus memaklumkan abangnya, iaitu bapa Nur Ain Fatihah yang ketika itu berada di Kuala Lumpur.
“Kami telah membuat laporan mengenai kehilangan Nur Ain Fatihah di Balai Polis Lata Rek di sini keesokan harinya selepas buntu mencarinya,” katanya.
Sementara itu, bapa Nur Ain Fatihah, Muhammad Asmawi Ismail, 42, berkata, dia terkejut menerima berita kehilangan anaknya dan terus pulang ke kampung untuk mencari anak keduanya itu bersama ahli keluarga.
Orang ramai yang mempunyai maklumat atau menemui Nur Ain Fatihah boleh menghubungi bapanya, Muhammad Asmawi di talian 013-969 3882. – K! ONLINE


Murid tabika jalani sesi PdPR bawah pokok langsat
Oleh AIMUNI TUAN LAH

7 Februari 2021, 2:24 pm
GUA MUSANG – Kanak-kanak Orang Asli yang berdaftar dengan Taman Bimbingan Kanak-Kanak (Tabika) Jabatan Kemajuan Masyarakat (Kemas) di Kampung Kuala Betis di sini tidak ketinggalan belajar menggunakan kaedah Pengajaran dan Pembelajaran di Rumah (PdPR).
Ibu bapa yang mempunyai telefon pintar berusaha mencari capaian internet yang baik di kawasan kampung mereka setiap kali PdPR berlangsung.
Biarpun kekok dengan kaedah PdPR, ibu bapa kaum Orang Asli memberi galakan dengan menyediakan kelengkapan belajar.
Seorang suri rumah, Julina Akun, 21, berkata, dia sudah membuat persiapan untuk pembelajaran anaknya setiap awal pagi.
Katanya, ini kerana, dia perlu mencari kawasan sesuai untuk capaian internet.
“Selalunya, saya akan mengajar anak di bawah pokok langsat di halaman rumah untuk mencari liputan internet.

“Saya bernasib baik kerana tahu membaca dan kemahiran itu dapat membantu kerja sekolah anak yang dihantar melalui telefon dan buku latihan berjaya disiapkan,” katanya ketika ditemui Kosmo! di sini hari ini.
Sementara itu, seorang suri rumah, Asman Hassan, 27, berkata, mereka berharap Perintah Kawalan Pergerakan (PKP) berakhir dengan segera agar anak-anak yang masih kecil boleh belajar secara bersemuka dengan guru.
Katanya, ketika ini, mereka cuba membiasakan diri untuk menjadi guru kepada anak-anak di rumah.
“Mengajar anak-anak di rumah mewujudkan suasana yang berbeza berbanding di kelas tabika.
“Kebanyakan anak-anak lebih takut dan mendengar arahan guru mereka di kelas. Di rumah, kami ibu bapa perlu tegas agar pembelajaran di rumah dapat dimanfaatkan sepenuhnya,” katanya. -K! ONLINE


Nelayan asing ceroboh perairan Malaysia diberkas
Oleh SHAMSUL KAMAL AMARUDIN

7 Februari 2021, 1:43 pm
LUMUT – Tindakan sebuah bot nelayan Indonesia menceroboh perairan Malaysia membawa padah apabila ditahan Agensi Penguatkuasaan Maritim Malaysia (APMM) Perak pada kedudukan kira-kira 16 batu nautika barat laut Pulau Jarak petang semalam.
Pengarah APMM Perak, Kapten Shahrizan Raman berkata, bot tersebut dikesan sedang melakukan aktiviti perikanan dalam perairan negara pada pukul 5.40 petang oleh Kapal Maritim (KM) Tugau ketika melakukan rondaan Op Benteng.
“Bot tersebut dikendalikan empat kru warga Indonesia termasuk tekong berusia antara 20 hingga 40 tahun dan tidak mempunyai sebarang dokumen pengenalan diri yang sah,” katanya dalam satu kenyataan di sini hari ini.
Menurut Shahrizan, kesemua nelayan asing itu ditahan untuk disiasat di bawah Seksyen 15(1)(a) Akta Perikanan 1985 iaitu menangkap ikan di perairan Malaysia tanpa kebenaran Ketua Pengarah Perikanan Malaysia.
Ujarnya, mereka juga disiasat di bawah Seksyen 6(1)(a) Akta Imigresen 1959/63 kerana memasuki Malaysia tanpa permit masuk yang sah dan Seksyen 6(1)(c) kerana memasuki Malaysia tanpa memiliki dokumen yang sah.
Jika disabitkan kesalahan di bawah Akta Perikanan, tekong boleh dijatuhkan hukuman denda sehingga RM6 juta dan kru pula didenda RM500,000 setiap seorang serta penjara tidak kurang enam bulan dan maksimum setahun.

Di bawah Akta Imigresen 1959/63 pula, tertuduh boleh didenda maksimum RM10,000 atau penjara sehingga lima tahun atau kedua-duanya dan boleh dikenakan tidak lebih daripada enam sebatan, jika sabit kesalahan.
Shahrizan berkata, kru dan tekong bersama bot tahanan dibawa masuk ke Pusat Tahanan Vessel (PTV) Kampung Bharu dekat sini dan mereka diserahkan kepada pegawai penyiasat APMM Perak untuk tindakan lanjut.
Beliau menegaskan APMM Perak akan meningkatkan kawalan sempadan maritim negara menerusi Ops Benteng.
“Orang ramai diminta memberi kerjasama dengan meyalurkan maklumat lengkap melalui talian MERS 999, Pusat Operasi Maritim Perak 05-683 8737 atau NTF 011-6251 1123, jika mengesan sebarang aktiviti mencurigakan di perairan negara,” katanya.-K! ONLINE


Anggota, pesara tentera siapkan rumah sendiri selepas dianiaya pemaju
Oleh TOREK SULONG

7 Februari 2021, 3:34 pm
PASIR PUTEH – Seramai 200 anggota dan pesara tentera mendakwa mereka tertipu selepas membeli rumah di sebuah taman perumahan di sini apabila pemaju gagal menepati janji untuk menyiapkan projek pembinaan sejak 15 tahun lalu.
Pengerusi persatuan taman perumahan itu, Mohd. Solahuddin Mohamad berkata, meskipun projek terbengkalai, pembeli tetap perlu membayar pinjaman sebanyak RM400 hingga RM1,000 sebulan sedangkan kediaman yang dijanjikan syarikat berkenaan itu belum siap.
Katanya, Kementerian Perumahan dan Kerajaan Tempatan (KPKT) seharusnya mengambil berat tindakan tegas terhadap pemaju selain membantu pembeli terutamanya pesara tentera yang ingin tinggal di kampung halaman yang sepatutnya siap pada 2008.
“Pembeli rumah terpaksa menyiapkan sendiri rumah mereka meskipun harga bahan binaan kini semakin tinggi. Kami terpaksa mengambil inisiatif sendiri kerana tiada sebarang pembelaan dan perkembangan positif.
“Saya yang bersara sejak tujuh tahun lalu membayar RM615 sebulan untuk rumah yang terbengkalai ini dan RM450 untuk menyewa rumah. Hanya lebihan RM500 bayaran pencen dapat digunakan untuk menampung perbelanjaan keluarga,” katanya ketika ditemui pemberita hari ini.
Mohd. Solahuddin berkata, sebahagian pembeli lain di sini hanya mampu berputih mata apabila rumah yang dijanjikan kini masih sebidang tapak kosong yang dipenuhi semak dan sebahagian lagi hanya binaan cerucuk tiang.

Seorang pembeli rumah, Amran Awang, 41 berkata, pembeli sudah tidak tahan dengan kerenah syarikat pemaju yang mengambil wang tanpa menyiapkan rumah yang dijanjikan.
“Saya telah mengeluarkan modal sendiri sebanyak RM50,000 untuk menyiapkan rumah ini sebelum tinggal di sini secara sah.
“Kami telah dianiaya oleh syarikat perumahan yang membuka tender pada tahun 2006. Mereka menjanjikan projek itu akan siap dua tahun kemudian, namun kini masih tinggal bayang,” katanya. -K! ONLINE


Perbuatan campur daging tidak sah terbongkar
Oleh NOR AZIHAN MD. GHAZALI

7 Februari 2021, 2:27 pm
PETALING JAYA- Tindakan pihak tidak bertanggungjawab mencampur aduk daging dari pusat penyembelihan yang tidak sah terbongkar apabila gudang sejuk beku yang menjadi tempat penyimpanan di Puchong diserbu Jabatan Perkhidmatan Kuarantin dan Pemeriksaan Malaysia (Maqis), kelmarin.
Dalam serbuan kira-kira pukul 11 malam itu, daging tersebut didapati diseludup melalui tiga kontena dan ia ditemui bercampur aduk dari tempat penyembelihan yang mendapat kelulusan kerajaan dan juga tidak sah.
Maqis dalam satu kenyataan berkata, hasil pemeriksaan dan maklumat awal yang dijalankan, sumber daging yang ditemui telah bercampur aduk dari pusat penyembelihan yang tidak diluluskan dengan yang diluluskan oleh kerajaan.
“Sehingga lewat malam tadi, pihak polis bersama Maqis bertungkus lumus mengira kuantiti daging yang disita dan akan ditempatkan di tempat tahanan Maqis.
“Polis yang mengetuai operasi itu akan menyerahkan kes ini kepada pihak Maqis untuk siasatan lanjut mengikut Seksyen 11 dan 15, Akta Perkhidmatan Kuarantin dan Pemeriksaan Malaysia 2011 (Akta 728),” ujarnya.
Jelas Maqis, perbuatan mengimport keluaran pertanian tanpa permit, lesen atau perakuan adalah satu kesalahan mengikut seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728).

Katanya lagi, Maqis amat menghargai kerjasama yang dimainkan oleh rakan strategik seperti polis, Suruhanjaya Pencegahan Rasuah Malaysia (SPRM), Jabatan Agama Islam Negeri, Kementerian Perdagangan dan Hal Ehwal Pengguna (KPDNHEP) dan lain-lain di dalam menangani isu penyeludupan seumpama ini. -K! ONLINE


Wanita dikompaun tidak pakai pelitup muka selepas tunggang basikal
Oleh YATIMIN ABDULLAH

7 Februari 2021, 4:59 pm
TUMPAT – Seorang wanita dikompaun selepas dipercayai berhenti di sebuah premis tanpa memakai pelitup muka selepas dia menunggang basikal di Wakaf Bharu di sini semalam.
Ketua Polis Daerah Tumpat, Superintendan Ab. Rashid Mat Daud menegaskan, kompaun tersebut dikeluarkan selepas wanita itu tidak memakai pelitup muka ketika berada di tempat awam.
“Polis telah melakukan pemerhatian terhadap wanita itu yang beriadah dengan menunggang basikal sebelum kompaun dikeluarkan. Apabila sampai di tempat awam iaitu sebuah kedai, dia ditahan dan mengaku telah melakukan kesalahan kerana melanggar prosedur operasi standard (SOP).
“Apa yang ditularkan di media sosial dengan mengatakan dia dikompaun ketika menunggang basikal tidak benar. Ini kerana wanita itu sememangnya melakukan kesalahan tidak memakai pelitup muka di tempat awam,” katanya ketika dihubungi Kosmo! hari ini.
Terdahulu, tular sekeping gambar yang menunjukkan seorang wanita telah dikompaun selepas dipercayai hanya menunggang basikal di kawasan itu.
Wanita berkenaan telah dikompaun semasa operasi bersepadu yang telah dilancarkan di seluruh Kelantan dengan melibatkan pihak polis, Kementerian Kesihatan (KKM) Pihak Berkuasa Tempatan (PBT) dan Jabatan Sukarelawan Rakyat (Rela).

Operasi itu bertujuan memastikan orang ramai mematuhi SOP PKP terutamanya dari segi pemakaian mask atau pelitup muka.
Mengulas lanjut, Ab. Rashid memberitahu, beliau kesal dengan tindakan orang ramai yang menularkan berita tanpa memberi fakta sahih.
Katanya, perbuatan itu telah memberikan tanggapan negatif kepada pihak polis yang sedang menjalankan operasi pematuhan SOP ketika ini. – K! ONLINE


Dua lelaki pecah tabung masjid ditahan
Oleh OTHMAN YAHAYA

7 Februari 2021, 2:12 pm
YAN – Cubaan dua lelaki melarikan wang tabung Masjid Al-Hadi, Bukit Besar dekat sini gagal apabila mereka berjaya ditahan awal pagi semalam.
Suspek berusia 26 dan 27 tahun itu ditahan selepas diperangkap oleh beberapa ahli jawatan kuasa masjid tersebut kira-kira pukul 2.08 pagi.
Ahli jawatan kuasa masjid berkenaan dikatakan ‘memasang perangkap’ dengan memantau rakaman televisyen litar tertutup (CCTV) pada waktu tersebut ekoran berlaku beberapa kes kecurian tabung sejak dua bulan lalu.
Ketua Polis Daerah Yan, Deputi Superintendan Shahnaz Akhtar Haji berkata, pihak masjid itu berdepan dengan lebih lima kes kecurian wang di dalam tabung.
“Sejak beberapa malam lalu, pentadbiran masjid mengambil langkah membuat kawalan dan pemerhatian menerusi rakaman CCTV dalam usaha menangkap pencuri.
“Selepas menunggu hampir dua jam pada awal pagi semalam, dua lelaki dikesan memasuki masjid sebelum dilihat cuba memecah sebuah tabung menggunakan sebatang besi,” katanya di sini hari ini.

Katanya, beberapa ahli jawatan kuasa masjid kemudian bertindak mengejar dan mengepung suspek yang cuba melarikan diri sebelum berjaya menahan mereka. – K! ONLINE


Rakyat Melaka jangan buat pembelian panik
Oleh DIYANATUL ATIQAH ZAKARYA

7 Februari 2021, 3:56 pm
MELAKA – Rakyat di negeri ini diminta untuk tidak membuat pembelian panik susulan penutupan sementara operasi sebuah kilang ayam di Serkam, Jasin.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, setakat ini hasil pemeriksaan di premis runcit mendapati bekalan bahan mentah itu masih mencukupi.
“Premis runcit masih mempunyai pilihan pembekal bagi memastikan bekalan ayam stabil di pasar-pasar raya di kawasan setempat masing-masing,” katanya hari ini.
Semalam, Kosmo! melaporkan sebuah kilang pemprosesan ayam diarahkan tutup serta-merta selepas mencetuskan Kluster Industri Serkam.
Sebanyak 604 daripada 1,817 pekerja kilang ayam tersebut didapati positif Covid-19 selepas melakukan ujian calitan sejak awal bulan ini.
Kilang itu telah diarahkan ditutup serta-merta kerana gagal gagal mematuhi SOP yang ditetapkan termasuk tidak mengamalkan penjarakan sosial dan menempatkan pekerja dalam keadaan sesak. -K! ONLINE


Guru lakukan jenayah seksual terhadap budak lelaki didakwa
Oleh MUHAMMAD AYMAN GHAFFA

7 Februari 2021, 2:18 pm
KOTA BHARU – Seorang guru dihadapkan ke Mahkamah Sesyen di sini hari ini atas lima pertuduhan melakukan jenayah seksual terhadap seorang kanak-kanak lelaki bulan lalu.
Tertuduh, Mohamad Khairi Hassan, 53, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh didakwa berkomunikasi melalui aplikasi WhatsApp dengan seorang kanak-kanak lelaki berusia 17 tahun dan menawarkan hadiah sebuah motosikal jenis Yamaha Lc berwarna merah kepada mangsa.
Kesalahan itu dilakukan pada 13 Januari lalu kira-kira pukul 4.37 petang di Kampung Pauh Butut, Peringat.
Tertuduh didakwa mengikut Seksyen 15 Akta Kesalahan-Kesalahan Seksual Terhadap Kanak-Kanak 2017 dan boleh dihukum mengikut Seksyen 12 akta sama yang membawa hukuman penjara tidak lebih lima tahun dan sebat jika sabit kesalahan.
Bagi pertuduhan kedua dan ketiga, tertuduh didakwa melakukan jenayah seksual terhadap kanak-kanak itu di dalam bilik sebuah hotel di sini kira-kira pukul 3 petang pada 29 Januari lalu.

Tertuduh didakwa mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 dan boleh dihukum mengikut Seksyen 14 akta yang sama dan Seksyen 14(d) akta yang sama yang memperuntukkan hukuman penjara tidak lebih 20 tahun dan sebat jika sabit kesalahan.
Pertuduhan keempat dan kelima, tertuduh melakukan jenayah seksual terhadap mangsa yang sama kira-kira pukul 9.22 pagi pada 13 Januari dan 10.31 pagi pada 14 Januari lalu di Kampung Pauh Butut di sini.
Bagi kesalahan itu, tertuduh didakwa mengikut Seksyen 11(1)(a)Akta Kesalahan-Kesalahan Seksual Terhadap Kanak-Kanak 2017 yang membawa hukuman penjara tidak melebihi tiga tahun jika sabit kesalahan.
Tertuduh turut didakwa mengikut Seksyen 15(f) akta sama yang memperuntukkan hukuman penjara tidak melebihi 10 tahun atau denda tidak melebihi RM20,000 atau kedua-duanya sekali jika sabit kesalahan.
Pendakwaan dikendalikan oleh Timbalan Pendakwa Raya, Hajarul Falenna Itah Abu Bakar manakala tertuduh diwakili peguam, Ahmad Nuri Abdul Rahman.
Terdahulu, Hajarul Falenna memohon agar mahkamah tidak menawarkan sebarang jaminan terhadap tertuduh.
Bagaimanapun, Ahmad Nuri memohon jaminan diberikan kepada anak guamnya memandangkan tertuduh bertugas sebagai seorang guru selain perlu menanggung keluarga.
Mahkamah kemudiannya menetapkan ikat jamin sebanyak RM30,000 dengan seorang penjamin dengan syarat tambahan dengan tertuduh perlu melapor diri di balai polis setiap bulan.
Tertuduh membayar ikat jamin yang ditetapkan dan kes disebut semula pada 11 April depan. -K! ONLINE


Kilang sarung tangan diserbu seleweng gas LPG
Oleh ABDUL RAZAK IDRIS

7 Februari 2021, 2:47 pm
KUALA SELANGOR – Kecurigaan penghantaran gas petroleum cecair (LPG) kepada sebuah kilang memproses sarung tangan getah di Kampung Assam Jawa di sini setiap hari ternyata berasas apabila membongkar aktiviti penyelewengan gas bersubsidi, semalam.
Dalam serbuan Kementerian Perdagangan Dalam Negeri dan Hal Ehwal Pengguna (KPDNHEP) Selangor kira-kira pukul 3.30 petang itu mendapati, aktiviti tersebut berlangsung selama enam bulan.
Pengarahnya, Muhammad Zikril Azan Abdullah berkata, serbuan itu hasil risikan selama dua bulan terhadap kegiatan yang berselindung di sebalik kilang memproses sarung tangan getah itu yang beroperasi sejak sembilan bulan.
Katanya, pasaran produk sarung tangan itu adalah bagi dalam negara.
“Kilang berkenaan mula menggunakan gas LPG bersubsidi sejak 6 bulan yang lalu berikutan harganya jauh lebih murah daripada gas petroleum cecair industri.
“Bekalan gas petroleum cecair bersubsidi diperoleh dari satu syarikat pembekal berlesen yang terletak di Cheras, Kuala Lumpur susulan penemuan resit di kilang itu,” katanya dalam kenyataan di sini hari ini.

Menurut beliau, hasil siasatan mendapati dianggarkan penggunaan gas LPG bersubsidi oleh kilang terbabit setiap bulan adalah mencecah 1,000 silinder.
Muhammad Zikril menambah, semasa pemeriksaan terdapat seorang lelaki berusia 52 tahun yang disyaki sebagai pemilik syarikat berkenaan.
“Hasil pemeriksaan menemui sejumlah 166 silinder gas LPG bersubsidi yang berisi serta 159 gas yang tidak berisi.
“Kita turut menyita sebuah lori jenama Hino yang digunakan untuk mengangkut gas LPG berkenaan,” jelasnya.
Kata beliau, nilai rampasan bagi gas LPG dianggarkan RM45,000 dengan keseluruhan rampasan berjumlah RM75,000.
“Susulan penyelewengan itu menyebabkan kerajaan kehilangan nilai subsidi hampir RM200,000.
“Bagaimanapun, nilai subsidi yang berjaya diselamatkan pada serbuan yang dijalankan semalam kira-kira berjumlah RM8,000,” ujarnya.
Kes disiasat dibawah seksyen 21 Akta Kawalan Bekalan 1961. -K! ONLINE


Perak akan bincang dengan MKN benarkan kedai filem penapis haba beroperasi
Oleh WAT KAMAL ABAS

7 Februari 2021, 2:44 pm
PARIT BUNTAR – Kerajaan negeri Perak akan berbincang dengan Majlis Keselamatan Negara (MKN) bagi membolehkan pengusaha kedai aksesori filem penapis haba kenderaan dibenarkan beroperasi di negeri ini dalam tempoh Perintah Kawalan Pergerakan (PKP).
Pengerusi Jawatankuasa Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil Perak, Datuk Abdul Yunus Jamahri berkata, langkah itu bagi membantu pengusaha untuk mengelakkan kerugian yang ditanggung mereka.
Menurutnya, dalam waktu yang sama, beliau juga memohon diberi sedikit kelonggaran oleh pihak MKN bagi membenarkan peniaga selain daripada menjual makanan untuk turut beroperasi dalam pasar malam dan pasar pagi.
“Mereka ini adalah antara kumpulan yang teruk terjejas serta kehilangan sumber pendapatan utama bagi menyara keluarga mereka.
“Saya percaya dan yakin peniaga-peniaga ini mampu mematuhi garis panduan prosedur operasi standard (SOP) yang dikeluarkan MKN,” katanya.
Beliau berkata demikian kepada pemberita selepas menyampaikan sumbangan kotak makanan dan angpau sempena Tahun Baru Cina di Dewan Bola Jaring Tanjung Piandang di sini hari ini.

Dalam program tersebut, Abdul Yunus yang juga Ahli Dewan Undangan Negeri (ADUN) Kuala Kurau berkata, seramai 100 penerima masyarakat Cina dalam golongan B40 mendapat manfaat daripada sumbangan tersebut bagi meraikan perayaan mereka.  -K! ONLINE


Impian besar si gadis Orang Asli
Oleh ZULKIFLI MANZOR

7 Februari 2021, 10:46 am
Anak Orang Asli, Hizaitey Asra Anak Hadi, 16, memendam cita-cita besar untuk bergelar peragawati profesional suatu hari nanti.
Biarpun masih di bangku sekolah, anak jati Kampung Orang Asli Bukit Tadom, Banting di Selangor itu sudah membuat perancangan mengenai profesion tersebut.
Misi utama remaja suku Temuan itu adalah bagi membuktikan golongan minoriti tersebut juga mampu berjaya dalam dunia peragaan.
Bagi mengorak langkah menggapai cita-citanya itu, Hizaitey menyertai Pertandingan Pakaian Tradisional Orang Asli secara online yang dianjurkan pada bulan lalu.
Keputusan pertandingan anjuran Persatuan Kebudayaan dan Kesenian Orang Asal perak (PKKOAP) itu akan diketahui pada 28 Februari ini.

Ikuti temu bual wartawan Kosmo! Ahad bersama Hizaitey bagi mengetahui lebih lanjut mengenai gadis genit itu:

Kosmo! Ahad: Bagaimana mengetahui mengenai Pertandingan Pakaian Tradisional Orang Asli Online?
Hizaitney: Kakak saya, dia memberi sokongan dan membantu saya dalam menyertai pertandingan ini.
Mengapa memilih menyertai pertandingan ini?
Saya mahu mencabar kemampuan diri dan mempersembahkan pakaian tradisional Orang Asli kepada masyarakat umum.
Bagaimana dengan sokongan ibu bapa?
Mereka bertungkus lumus menyediakan anyaman untuk dipakai oleh saya. Guru sekolah iaitu Cikgu Rohaizat dan adiknya pula merakam gambar saya bagi menyertai pertandingan ini.
Adakah kamu bercita-cita menjadi peragawati terkenal?
Ya. itu memang cita-cita saya. Jika ada rezeki saya mahu membuktikan masyarakat Orang Asli juga mampu bergelar peragawati.
Bagaimana pula dengan pelajaran?
Walaupun bercita-cita untuk menjadi model, saya tetap fokus dalam bidang akademik dan mahu melanjutkan pelajaran hingga ke menara gading. Saya mahu menjadi peragawati yang berilmu.
Pengalaman kamu mengikuti pembelajaran secara online?
Saya akui memang tidak mudah, kadangkala tiada talian internet dan perlu berkongsi telefon bimbit dengan dua adik. Saya rindu untuk kembali ke sekolah berjumpa dengan kawan-kawan dan guru.
Mengenai masalah sosial dalam kalangan remaja, apa pendapat kamu?
Apa yang boleh saya kata hindari perkara yang tidak baik. Sebagai remaja kita perlu berhati-hari memilih kawan dan mendengar nasihat ibu bapa.
Harapan untuk masyarakat Orang Asli?
Saya berharap anak-anak masyarakat Orang Asli termasuk saya akan berjaya dalam kehidupan dan buktikan kami juga mampu dan beroleh kejayaan.


Orang Asli tidak ikut SOP turut dikompaun
Oleh AIMUNI TUAN LAH

7 Februari 2021, 11:42 am
GUA MUSANG – Masyarakat Orang Asli tidak terkecuali dikenakan kompaun sekiranya melanggar prosedur operasi standard (SOP) Perintah Kawalan Pergerakan (PKP).
Ketua Polis Daerah Gua Musang, Superintendan Sik Choon Foo berkata, kebanyakan Orang Asli dikenakan kompaun kerana tidak memakai pelitup muka, tidak mencatat nama dan menggunakan aplikasi MySejahtera ketika berurusan di premis.
Katanya, kompaun diberikan tidak mengira sesiapa bagi individu yang melanggar SOP.
Ujar Choon Foo, sehubungan dengan itu, sebanyak 152 kompaun membabitkan nilai RM152,000 telah dikeluarkan sehingga semalam kerana melanggar Akta Pencegahan dan Pengawalan Penyakit Berjangkit 1988 (Akta 342) di daerah ini.
“Kita tidak mengamalkan sikap pilih kasih dalam operasi penguatkuasaan bagi menahan dan mengeluarkan kompaun terhadap individu yang ingkar.
“Kami sedia maklum mengenai penularan Covid-19 dan sentiasa berusaha menguatkuasakan segala perintah yang dikeluarkan oleh Kementerian Kesihatan dari semasa ke semasa,” katanya.

Beliau berkata demikian selepas mengadakan pemantauan pematuhan SOP PKP di pasar borong dan Pasar Besar Gua Musang di Bandar Baru di sini hari ini.
Selain polis, agensi seperti Angkatan Pertahanan Awam Malaysia (APM), Majlis Daerah Gua Musang (MDGM) dan Jabatan Sukarelawan Malaysia (Rela) turut menyertai operasi itu.
Mengulas lanjut, Choon Foo berkata, selain itu, pihaknya juga membuat lima tangkapan melibatkan warga asing yang melanggar syarat PKP.
Katanya, sehingga semalam, sebanyak 4,445 permit rentas daerah dan negeri telah dikeluarkan bagi daerah ini.- K! ONLINE


Pasangan Orang Asli ditahan selepas 40 km jalan kaki
Oleh ROHANA MOHD. NAWI

7 Februari 2021, 12:30 pm
KOTA BHARU – Pasangan suami isteri Orang Asli suku kaum Temiar yang melarikan diri dari Hospital Sultan Ismail Petra (HSIP) Kuala Krai kelmarin selepas anak mereka yang berusia 25 hari disahkan positif Covid-19 ditahan semalam.
Kedua-dua pasangan itu ditahan ketika berada di sebuah pondok di sekitar Kampung Sungai Sam, Kuala Krai selepas mereka dipercayai berjalan kaki sejauh kira-kira 40 kilometer menyusuri laluan jalan raya ke kawasan tersebut.
Ketua Polis Kelantan, Datuk Shafien Mamat berkata, polis bergegas ke lokasi itu selepas  menerima maklumat melalui panggilan telefon daripada seorang individu dari Jabatan Kemajuan Orang Asli kira-kira pukul 5.30 petang semalam.
“Pasangan terbabit memberi kerjasama dengan pihak polis dan dibawa ke HSIP untuk menjalani ujian saringan Covid-19.
“Mereka akan dikuarantin selama 14 hari sementara menunggu keputusan ujian saringan itu,” katanya dalam satu kenyataan hari ini.
Menurut Shafien, polis turut menjalankan siasatan terhadap pasangan terbabit kerana mereka telah melarikan diri.

Tambahnya, kes disiasat mengikut Seksyen 22(b) Akta Pencegahan dan Pengawalan Penyakit Berjangkit/ 270 Kanun Keseksaan.
Akhbar Kosmo! hari ini melaporkan, polis sedang menjejaki pasangan suami isteri Orang Asli yang dipercayai positif Covid-19 selepas mereka melarikan diri dari HSIP, Kuala Krai kelmarin.
Pasangan terbabit dari Kampung Polis Tohoi, Gua Musang disedari melarikan diri meninggalkan anak mereka yang dilahirkan 25 hari di hospital berkenaan selepas bayi itu disahkan positif Covid-19.
Kejadian disedari berlaku kira-kira pukul 9.30 malam selepas pihak hospital menyedari ibu bayi itu Elina Aling,33, tiada di wad. -K! ONLINE


Mourinho akui tidak bimbang
Oleh KOSMO!

7 Februari 2021, 12:10 pm
LONDON – Selepas mengalami tiga kekalahan berturut-turut, pengurus Tottenham Hotspur, Jose Mourinho menegaskan beliau tidak bimbang dengan situasi tersebut.
Sebaliknya, pengendali dari Portugal itu mahu memberi fokus terhadap aksi Liga Perdana Inggeris (EPL) menentang West Bromwich Albion di Stadium Tottenham Hotspur malam ini.
Katanya, beliau tidak kisah dengan kritikan yang diterima selepas penyokong Spurs dikatakan mula bosan dengan taktikal bertahan diterapkan Mourinho.
“Saya sentiasa berikan tekanan terhadap diri sendiri. Oleh itu, saya tidak perlukan orang lain untuk tekan saya. Setiap hari saya bangun dengan matlamat sendiri.
“Ramai orang bercakap mengenai tiga kekalahan berturut-turut sejak 2012 tetapi mereka tidak cakap mengenai pasukan ini kemarau piala. Mungkin saya boleh bantu mereka menang musim ini,” kata Mourinho.
Bekas pengendali Chelsea itu berkata, beliau kini hanya mahu berikan tumpuan terhadap aksi menentang West Brom, lebih-lebih lagi pasukan tersebut mula meningkat selepas diambil alih Sam Allardyce.

“Sekarang saya hanya mahu fikir mengenai West Brom kerana mereka anggap pertemuan ini satu perlawanan besar. Kami akan pastikan mereka pulang dengan tangan kosong,” ujarnya. – AGENSI


Sorok mercun bernilai RM56,000 dalam premis pengedar minyak pelincir
Oleh MOHAMAD FAIZAL HASHIM

7 Februari 2021, 12:03 pm
JOHOR BAHRU – Polis menahan seorang lelaki dan merampas 65 kotak mercun pelbagai jenis bernilai lebih RM56,000 di sebuah premis pengedar minyak pelincir di Taman Perindustrian Empayar, Gelang Patah, dekat sini, petang semalam.
Pegawai Pemerintah Batalion 5 Pasukan Gerakan Am (PGA), Superintendan Dimin Awang berkata, lelaki berusia 28 tahun dipercayai pekerja premis itu ditahan ketika rampasan dibuat pada pukul 6.45 petang.
“Mercun sebanyak 65 kotak itu ditemui dalam premis syarikat pengedar minyak pelincir yang sah dan suspek adalah pekerja premis tersebut.
“Rampasan kesemua mercun itu dianggarkan bernilai lebih RM56,000,” katanya dalam satu kenyataan hari ini.
Dimin berkata, suspek dan barang rampasan itu dibawa ke Ibu Pejabat Polis Daerah (IPD) Iskandar Puteri untuk siasatan lanjut mengikut Seksyen 8 Akta Bahan Letupan 1957 (Akta 207).
“Orang ramai diseru supaya terus menyalurkan maklumat kepada pihak polis bagi mengekang lambakan barangan kontraban,” ujarnya.-K! ONLINE


Mazepin guna bendera berkecuali
Oleh KOSMO!

7 Februari 2021, 11:40 am
LONDON – Pelumba baharu pasukan Haas, Nikita Mazepin kemungkinan akan beraksi dalam perlumbaan Formula Satu (F1) menggunakan bendera berkecuali dan tidak mewakili Rusia dalam tempoh dua tahun berikutan keputusan antidoping terhadap negara tersebut.
Mahkamah Timbang Tara Sukan (CAS) mengumumkan pada Disember tahun lalu dengan memutuskan semua ahli sukan Rusia dilarang beraksi pada kejohanan dunia berikutan penglibatan kes doping atlet Rusia ketika temasya Sukan Olimpik 2014 di Sochi.
Bagaimanapun, CAS sebelum ini mengumumkan telah memendekkan hukuman empat tahun kepada dua tahun yang dikenakan secara sistematik oleh Agensi Anti Doping Dunia (WADA).
Persekutuan Automobil Rusia menegaskan pihaknya telah menerima penjelasan dari Persekutuan Permotoran Antarabangsa (FIA) mengenai hukuman CAS yang memberi kesan kepada pelumba yang bersaing dalam siri kejuaraan dunia.
Bukan Mazepin sahaja terjejas malah atlet Rusia yang beraksi dalam saingan Formula E, Kejuaraan Rali Dunia (WRC), WEC, WRX dilarang menggunakan lambang, bendera, simbol kebangsaan termasuk perkataan Rusia.
Jika terdapat pelumba Rusia menjuarai perlumbaan tersebut tahun ini lagu kebangsaan negara terbabit juga tidak dibenar untuk dimainkan.

Penonton masih dibenarkan membawa bendera Rusia ke pertandingan rasmi FIA, sementara pegawai Rusia juga masih dibenarkan menghadiri acara sukan.
Perlumbaan F1 di Grand Prix Rusia tidak terganggu dengan keputusan CAS kerana saingan itu tidak dibatalkan selain terikat dengan klausa kontrak sehingga 2025. – AGENSI


Polis larang kayuh basikal berkumpulan
Oleh NOR AZIHAN MD. GHAZALI

7 Februari 2021, 1:07 pm
PETALING JAYA – Polis memberi amaran kepada orang ramai agar menghentikan aktiviti mengayuh basikal secara berkumpulan di kawasan pusat bandaraya kerana ia jelas melanggar prosedur operasi standard (SOP) yang telah ditetapkan kerajaan.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya kesal apabila masih terdapat segelintir orang ramai yang dikesan mengayuh basikal secara berkumpulan di sekitar Dataran Merdeka, Jalan Tuanku Abdul Rahman, Jalan Raja Laut, Jalan Ampang dan Jalan Merbok hari ini.
“Kita tidak akan teragak-agak untuk mengambil tindakan tegas ke atas sesiapa jua yang melanggar SOP yang ditetapkan oleh kerajaan dari semasa ke semasa.
“Ia bertepatan dengan SOP yang telah ditetapkan Majlis Keselamatan Negara (MKN) dan Kementerian Belia dan Sukan (KBS) yang mana aktiviti berbasikal hanya dibenarkan berseorangan dan kayuhan pula tidak melebihi 10 kilometer (km) dari tempat tinggal (kediaman),” ujarnya dalam kenyataan hari ini.
Justeru itu, jelasnya, kayuhan berkumpulan adalah tidak dibenarkan sama sekali walaupun keluar dari rumah seorang diri.- K! ONLINE


Esponsorama sokong VR46 ambil alih slot
Oleh KOSMO!

7 Februari 2021, 11:10 am
LONDON – Esponsorama Racing mendedahkan pihaknya membuka laluan kepada Valentino Rossi untuk menubuhkan pasukan VR46 Team dalam saingan utama Kejuaraan Motosikal Dunia (MotoGP) musim 2022 nanti.
Perkara itu diakui sendiri oleh pengarah perlumbaan pasukan, Ruben Xaus yang memberi sokongan kepada Rossi untuk membentuk pasukan VR46 ke saingan utama MotoGP dengan mengambil alih slot pasukan Esponsorama Racing pada 2022.
MotoGP 2021 dikhabarkan bakal menjadi tahun terakhir pasukan Esponsorama Racing dalam kelas premier selepas tidak melanjutkan kontrak bersama Dorna Sports.
Disebabkan itu, impian Rossi untuk membina pasukan dalam kelas utama dijangka direalisasikan dan akan mengambil slot yang ditinggalkan Esponsorama Racing pada musim depan.
Tahun ini, VR46 sudah memulakan perancangan mereka dengan memasang logo VR46 pada jentera Luca Marini yang menyertai Esponsorama Racing dengan memacu mesin Ducati.
“Jika VR46 mengambil alih slot pasukan kami, sudah pasti saya sangat gembira dengan situasi tersebut. Bagaimanapun kami berdepan masalah kewangan yang serius selain ekonomi yang tidak stabil dan tidak dapat meneruskan perlumbaan pada musim akan datang. Kami akan menyelesaikan musim 2021 tanpa meninggalkan sebarang hutang tertunggak.

“Pada tahun ini kami membawa masuk dua pelumba baharu iaitu Enea Bastianini dan Luca Marini. Kami juga membuat perjanjian dengan Akademi VR46 untuk menggunakan jenama VR46 tersebut tahun ini,” katanya.
Tahun lalu, Esponsorama Racing tampil cemerlang bersama Johann Zarco. Pasukan tersebut turut mendapat bantuan pasukan Ducati dengan membantu Zarco menemukan kembali rentak terbaiknya. Hasilnya, Zarco menaiki podium di Grand Prix (GP) Republik Chezh dan podium pertama pasukan tersebut. – AGENSI


Main judi sebab bosan PKP
Oleh NOOR HASLIZA NUSI

7 Februari 2021, 1:29 pm
GEORGE TOWN – Sekumpulan 20 kaki judi termasuk warga emas diberkas ketika leka mempertaruhkan wang perjudian menggunakan batu mahjung di sebuah rumah teres di Ayer Itam di sini awal pagi tadi.
Mereka terdiri 15 lelaki dan lima wanita berusia 50 hingga 70-an itu diberkas dalam Op Limau yang dijalankan sepasukan polis dari Bahagian Kongsi Gelap, Judi dan Maksiat (D7), Jabatan Siasatan Jenayah (JSJ) negeri kira-kira pukul 1 pagi tadi.
Semasa serbuan, kesemua mereka sedang leka bermain judi di meja yang disediakan di dalam kediaman yang disewa untuk digunakan sebagai tempat untuk bermain berjudi.
Sumber berkata, warga emas terbabit memberi alasan yang penganjuran aktiviti tersebut disebabkan terlalu bosan tinggal di dalam rumah dalam tempoh yang lama ekoran Perintah Kawalan Pergerakan (PKP) sejak 13 Januari lalu.
“Hasil serbuan, kita merampas peralatan judi, meja dan kerusi serta wang tunai dianggarkan berjumlah RM1,500.
“Kesemua mereka didapati melakukan kesalahan ingkar PKP dan kemudiannya dibawa ke Ibu Pejabat Polis Daerah Timur laut (IPD TL) untuk tindakan lanjut,” katanya ketika dihubungi Kosmo! di sini.

Siasatan dijalankan mengikut Seksyen 6 (1) Akta Rumah Judi Terbuka 1953, Sek.4(1) ARJT 1953 dan Seksyen 269 Kanun Keseksaan serta Perkara 16 Peraturan-Peraturan Pencegahan dan Pengawalan Penyakit Berjangkit 2021 kerana melanggar Perintah Kawalan Pergerakan (PKP).

Sementara itu, Ketua Jabatan Siasatan Jenayah, Senior Asisten Komisioner Rahimi Ra’ais ketika dihubungi Kosmo! sebentar tadi mengesahkan laporan tangkapan tersebut.
Menurut beliau, pihaknya akan mengambil tindakan secara berterusan terhadap pelbagai kegiatan haram yang dijalankan di negeri ini terutama sepanjang PKP bagi tujuan membendung penularan wabak Covid-19. – K! ONLINE


Stadium Malawati jadi CAC mulai esok
Oleh ABDUL RAZAK IDRIS

7 Februari 2021, 1:33 pm
SHAH ALAM – Stadium tertutup Malawati akan beroperasi sebagai Pusat Penilaian Covid-19 (CAC) bermula esok.
Pengarah Kesihatan Selangor, Datuk Dr. Sha’ari Ngadiman berkata CAC berkenaan akan menggantikan CAC Dewan Majlis Perbandaran Subang Jaya (MPSJ) di SS15 bagi daerah Petaling.
Katanya, pengoperasian itu susulan kapasiti stadium itu yang boleh menampung lebih ramai pesakit Covid-19.
“CAC Stadium Malawati boleh menempatkan sehingga 1,500 pesakit berbanding Dewan MPSJ yang mempunyai kapasiti seramai 500 pesakit sehari.
“Keputusan ini dibuat berikutan jumlah kes baharu di daerah Petaling yang meningkat,” katanya ketika dihubungi di sini hari ini.
Setakat semalam, jumlah kumulatif kes di Petaling mencecah 19,609 merangkumi mukim Bukit Raja, Damansara, Petaling, Sungai Buloh dan penjara.

Kata beliau, CAC berkenaan akan beroperasi Isnin hingga Sabtu sahaja dan berperanan menilai pesakit Covid-19 sebelum menempatkan mereka di hospital, Pusat Kuarantin dan Rawatan COVID-19 (PKRC) di Serdang atau hanya diarahkan menjalani kuarantin di rumah.
Selain itu, menjalankan penilaian dan pelepasan kepada kes POSITIF yang telah melebihi 10 hari.
“CAC juga turut beroperasi di lapan daerah lain seperti di Klang, Kuala Selangor, Sabak Bernam, Gombak, Hulu Selangor, Hulu Langat, Sepang dan Kuala Langat,” jelasnya. -K! ONLINE


Stacy jawab dakwaan isu cemburu model Vietnam
Oleh NUR EMIRA SAIZALI

7 Februari 2021, 10:15 am
PETALING JAYA – Selepas mendiamkan diri, penyanyi Stacy akhirnya membuka mulut bagi menjawab mengenai kontroversi video muzik lagu Rampas nyanyian Akim & The Majistret.
Stacy atau nama penuhnya Ummu Syaikhah Stacy Anam, 31, berkata, sejujurnya dia tidak marah dengan individu bernama Jade Anh kerana sedar wanita itu bukan rakyat Malaysia dan tidak mengetahui mengenai budaya di negara ini.
Menurut pelantun lagu Kasanova itu, ciapan Akim di Twitter kelmarin ditujukan kepada pihak produksi yang berdegil meneruskan konsep ala Hollywood, sedangkan lagu Rampas adalah berkisar mengenai kehilangan insan tersayang.
“Apabila model sudah dipilih, baru mereka maklumkan mengenai jalan cerita video muzik tersebut. Bukan tak (mahu) salahkan suami, cuma dia pun masih berserabut selepas melalui hari yang sukar kerana ibunya baru meninggal dunia ketika itu.
“Dalam hal ini, saya kecewa dengan orang sekeliling yang sepatutnya menjaga dia dan pihak produksi muzik video itu juga. Produksi itu orang Malaysia, kenapa hendak rakam video ala barat,” luahnya kepada Kosmo! Ahad di sini semalam.
Jelas Stacy, isu cemburu yang kecoh dalam media sosial kelmarin juga tidak diketahui bagaimana tercetus dan pihak terlibat tidak sepatutnya menjaja namanya dengan mendakwa dia cemburu terhadap Jade yang merupakan kelahiran Vietnam.

“Mereka tidak hormat dengan seni muzik dan tiada etika semasa bekerja. Saya juga penyanyi dan menggunakan khidmat model (dalam video muzik), mesti saya faham,” katanya.
Stacy turut berharap pihak produksi dapat menghormati mesej sesebuah lagu sekiranya ingin menghasilkan video muzik bukannya berkarya mengikut nafsu sehingga mesejnya hilang.
Kosmo! semalam melaporkan seorang wanita yang terlibat dalam video muzik Rampas memendakwa lakonannya dibuang kerana isteri kepada vokalis kumpulan itu tidak menyukainya.
Akim menjelaskan tindakan dibuat bagi menghormati arwah ibunya.


Biras jadi batu api burukkan hubungan dengan mertua
Oleh ZUBAIDAH IBRAHIM

7 Februari 2021, 10:01 am
SEMUANYA bermula ketika Perintah Kawalan Pergerakan (PKP) pada tahun lalu apabila suami Ina (bukan nama sebenar) hilang pekerjaan yang berpunca daripada pandemik Covid-19 sehingga syarikat terpaksa memberhentikan sebahagian pekerja.
Perkhabaran duka itu sangat meremukkan hati Ina apabila memikirkan nasib mereka sekeluarga apatah lagi anak masih kecil dan memerlukan kos sara hidup yang tinggi.
Ina yang tidak bekerja sekadar membantu suami dengan menjual online secara kecil-kecilan pada masa lapang.
Akui ibu yang berusia 28 tahun itu, dia dan suami terpaksa berjimat serta mengurangkan perbelanjaan bagi memastikan duit simpanan cukup sementara mendapatkan pekerjaan baharu.
“Dalam dunia yang huru-hara dengan Covid-19 adalah mustahil untuk mendapatkan pekerjaan dengan cepat apatah lagi banyak syarikat mengurangkan pekerja dan menutup operasi.
“Saban hari, duit simpanan makin berkurangan dan harapan makin pudar untuk mendapatkan pekerjaan baharu sehingga suami terpaksa membuat keputusan berpindah ke rumah ibunya kerana tidak mampu membayar sewa rumah,” cerita Ina memulakan bicara.

Wanita tersebut yang baru dua tahun mendirikan rumah tangga bersama suami tidak menyangka bakal berdepan episod yang memeritkan ketika berpindah ke rumah ibu mertua.
Ujar Ina, rumah ibu mertuanya agak besar dan selesa tetapi abang iparnya serta keluarganya turut tinggal di situ.
Pada mulanya wanita yang berasal dari Selangor itu menyangkakan hidup bersama keluarga besar akan lebih meriah tetapi sebaliknya yang terjadi.
“Sepanjang perkahwinan, ibu mertua melayan saya dengan baik dan sangat menyayangi anak kami yang berusia setahun.

SUAMI Ina terpaksa mengajaknya tinggal bersama keluarga mertua apabila tidak mampu lagi membayar sewa rumah ekoran kehilangan kerja.–gambar hiasan

“Namun, sejak beberapa bulan tinggal di rumahnya seakan ada sesuatu yang tidak kena kerana dia enggan bercakap apatah lagi memandang wajah saya,” tutur anak kedua daripada tiga beradik itu.
Tambah Ina, dia tidak ingin memikirkan sesuatu yang negatif lantas membuang jauh prasangka buruk terhadap ibu mertuanya itu.
Sepanjang tinggal di situ, Ina dilayan seperti orang gaji dan melakukan semua kerja rumah termasuk memasak, mengemas serta mencuci.
“Memang penat sangat kerana saya juga perlu mengemas barangan yang disepahkan oleh anak-anak abang ipar seramai empat orang itu.
“Tambahan pula saya tidak sanggup melihat tempat itu terus bersepah dengan lantai yang dikotori dengan sisa makanan oleh anak-anak mereka tanpa dibersihkan sesiapa,” katanya sambil mengeluh panjang.
Tutur Ina lagi, suami tahu dirinya penat dan meminta bersabar kerana mereka tidak mempunyai cukup wang untuk mencari rumah sewa apatah lagi belum mempunyai pekerjaan.
Pada suatu hari, perbuatan jahat birasnya atau isteri kepada abang iparnya terbongkar apabila Ina mendengar perbualan wanita tersebut yang menghasut kata-kata jahat mengenai dirinya kepada ibu mertua.
Sekarang barulah Ina tahu kenapa ibu mertua berubah secara tiba-tiba sejak dia berpindah ke situ hampir setahun.
“Memang tidak disangka, biras sebenarnya berlakon baik tetapi menusuk duri di belakang saya.
“Dia sebenarnya dengki dan risau sekiranya saya menjadi menantu kesayangan mak lebih-lebih lagi tinggal dalam satu rumah,” ulasnya lagi.
Ina sedar, jalan yang terbaik ialah berpindah dari situ tetapi faktor kewangan menyebabkan dia dan suami tidak mempunyai pilihan.
Syukur baru-baru ini suaminya mendapat pekerjaan yang baharu dan mereka pindah ke rumah sewa.
“Saya bersyukur, akhirnya doa dimakbulkan dan dapat tinggal di rumah sendiri dengan tenang. Pengalaman pahit itu banyak mengajar saya erti kehidupan sebenar dan lebih berhati-hati dengan mereka yang berpura-pura baik,” tuturnya yang kini berbadan dua.


Janda nakhoda ghaib ketika mandi air terjun
Oleh MOHD AZLI ADLAN

7 Februari 2021, 10:18 am
AIR Terjun Janda Mandi yang terletak di Bukit Gemuk, Kijal, Kemaman, Terengganu kian menjadi sebutan dalam kalangan pencinta aktiviti pendakian dan alam semula jadi tempatan sejak penghujung tahun lalu. Keunikan air terjun yang dianggarkan setinggi hampir 90 meter itu yang alirannya mengalir terus ke laut menerusi Pantai Teluk Kalong selain panorama indah berlatar belakang hutan, bukit dan laut sangat menggamit ramai untuk menerokainya. Begitupun, ia tidak sesuai sebagai lokasi perkelahan santai sekeluarga kerana bukanlah mudah untuk diterokai. Pendakian di laluan…

Sila Log Masuk atau Langgan untuk membaca berita sepenuhnya